c: text/html

text:
Klike Kouri al nan byen vit kite sit sa a. Aprann plis
Pou èd touswit, tanpri rele Liy Dirèk pou Vyolans Domestik nan Florid la nan 1-800-500-1119
Istwa Chapè Yo
Tout chapè yo nan vyolans domestik gen yon istwa pou yo rakonte; gen kèk ki gen dwa pataje istwa yo, men poutan gen kèk ki pa vle.
Gen kèk chapè ki ta vle pataje eksperyans yo atravè mizik oswa pwezi; lòt moun ta vle pataje ap rakonte istwa.
Tout moun byenvini.
Istwa sa‑a reprezante plizyè chapè ki te vin sèvi nan sant vyolans domestik sètifye nan Florida epi li pa dekri tèl moun tout bon vre.
Si ou ta vle pataje istwa ou, yon pwezi, oswa panse ou yo pou piblikasyon sou websayt nou‑a, tanpri e‑mel: survivorstories@fcadv.org.
Istwa Ashley
Mwen te rankontre avèk Benny lè‑m te gen 15 an epi li te gen 16 an. Li te byen bèl epi anpil fi te vle vin amorèz li. Li pat gen anpil zanmi gason epi li pat enterese nan espò. An premye, li te vrèman bèl jwenn mwen, toujou li envite‑m lakay li aprè lekòl. Tout bon vre li te renmen machin yo epi li te gen yon plas li te fè nan garaj papa li kote li te konn travay toujou sou yon ansyen machin ki te kraze nèt ke tonton li te bay li. Chak aprè‑midi aprè lekòl, mwen tap gen traka avèk manman mwen paske Benny te efòse mwen pou‑m rete avèk li pandan li tap travay sou machin nan. Lè mwen te di li konsa mwen te oblije pou ale, li te di mwen se deske mwen vle kouri ale lakay paske mwen pat renmen li epi te gen anpil fi ki tap renmen pou rete avèk li.
Aprè plizyè mwa, li pat vle pou mwen gen okenn kontak avèk zanmi mwen yo. Li te posesif epi li te fè jalouzi epi nenpòt moun ki te zanmi mwen li tap pase li nan betiz. Li te fè mwen santi mwen koupab si mwen te menm pale ak yon moun nan lekòl, menm si li pat la, epi sa menm pat tèlman souvan. Li te di mwen ke li pat renmen jan mwen te abiye, epi li te toujou di mwen ki rad pou mete pou ale lekòl. Li te toujou monte desann depi lontan, men aprè kèk tan li te vrèman fè mwen santi mwen malalèz. Li te toujou efòse mwen pou fè sèks avèk li nan garaj papa li. Mwen te di li ke mwen renmen li, men poutan mwen te di li konsa gen lè li pat renmen mwen. Mwen te gen pè pou mwen vin ansent epi mwen te di li konsa mwen vle rete tann. Li te bat mwen epi li te di konsa pinga mwen janm pale avèk li konsa ankò. Li te di mwen ke se li‑menm ki tap deside si mwen tap vin ansent oubyen non. Mwen te di li ke mwen pat dakò avèk sa li tap di‑a epi li te bat mwen ankò, pi fò, epi li te vire bra mwen byen fò dèyè do mwen. Mwen te gen pè pou di Manman mwen oubyen lòt moun tout sa ki tap rive, men mwen te sispann ale lakay li aprè lekòl.
Aprè prèske chak klas, li tap kanpe deyò pòt la epi li te kenbe bra mwen byen fò epi li te chuichui nan zorèy mwen ke si mwen pat koute li yon move bagay tap rive mwen. Mwen pat konnen ki sa pou fè epi mwen te eseye pou evite li, men te gen lè ke li toujou tap tann pelenn pou mwen oswa li tap souveye mwen. Li te voye teks mesaj ban mwen jou kou nwit. Pafwa li te mande mwen ajenou pou‑m pa gate avèk li. Pafwa li te menase mwen oubyen teks mwen, “Mwen konnen ki sa ouap fè kounye‑a.”
Yon jou yon profesè te ouè ap sezi mwen epi mwen sipoze ke mwen te montre mwen gen tèt chaje. Li te rete tann pou gason an ale epi li te souke men li pou mwen antre nan chanm klas li‑a. Nou te mache dèyè kote li te gen yon ti biwo epi li te fème pòt la. Mwen pat tèlman byen konnèt li, men te konmanse ap kriye. Mwen pat kapab chèche dlo nan je mwen. Mwen te di li konsa mwen pat gen anyen, men li te rete tann pou mwen sispann kriye epi li pat poze mwen okenn keksyon. Mwen te di li konsa il fò ke mwen ale epi mwen te kanpe pou‑m ale. Se nan lè sa‑a li te di mwen kèk mo ke mwen pap janm bliye: “Ou pa merite pou li trete ou konsa.” Mwen te konnen li te gen rezon, men mwen pat kapab konprann ni jiskaske li te di mo sa‑a yo avèk bouch li.
Mwen te rete tann de senmenn avanke mwen kapab pran kouraj pou‑m pale avèk li ankò, nan fwa sa‑a aprè lekòl lè pat gen lòt moun la. Li te di mwen ke mwen pat oblije pou‑m rete avèk Benny si mwen pat vle epi mwen te di ke mwen te konnen sa,
men mwen pat konnen ki jan pou mwen chape. Li te di li tap blese mwen tout bon vre. Madanm nan te eksplike mwen kèk bagay sou afè vyolans nan yon dat. Li te eksplike mwen kèk bagay ke Manman mwen ak mwen‑menm dwe konsidere. Mwen te konnen mwen te oblije pou di Manman mwen. Lè‑m te fè sa, li te ede mwen pou konprann ki sa tap pase. Mwen te jete selilè fonn mwen an epi mwen pat gen yon lòt jiskaske mwen te chanje lekòl yo. Mwen te oblije pou‑m chape de Benny, epi mwen kontan deske mwen te gen tan fè sa. Mwen gen 17 an kounye‑a epi map gradye de lekòl sekondè ane sa‑a. Mwen konnen ki jan lavi mwen tap diferan si mwen te rete avèk Benny.
Istwa sa‑a reprezante chapè yo ki vin sèvi nan sant vyolans domestik nan Florida nan tan pase‑a epi yo pa dekri detay pou yon moun espesifik.
Istwa Lynn
De pitit gason mwen yo, manman mwen ak mwen‑menm te jwenn yon bèl kay mwa pase pou nou rete epi nou te pran ni. Te gen anpil fwa mwen pat kwè si li tap posib. Mwen te bwè pwa pou mwen gen espwa pou lavi mwen kapab chanje. Moun ki tap fè abi‑a, papa pitit gason pi jenn nan, te kontwole tout sa mwen tap fè‑a epi tout sa pitit mwen yo te fè. Li te konn vini lakay Vandredi swa aprè li tap bwè ak zanmi li yo epi li te konn konmanse ap boulvèse mwen, premyeman ap rele byen fò, aprè sa li tap bat mwen jiskaske mwen te kriye. Chak fen de senmenn nan mwen te soufri de jou laterè ak pantan. Mwen te konnen te gen yon abri abi domestik men mwen pat vle retire ti moun yo de kay la. Mwen pat vle pou yo abite nan yon abri. Panse sa‑a te fè‑m pantan. Chak fen de senmenn nan, mwen te di tèt mwen konsa ke sa‑a se dènye senmenn mwen tap degaje ak sa. Mwen pat kapab sipòte li ankò. Aprè sa, mwen te reflechi ke si mwen te ale tout bon vre, mwen pat gen anpil lajan. San dout mwen tap oblije pou‑m donmi nan machin mwen an. Si mwen te fè sa, leta‑a tap retire pitit mwen yo nan bra mwen. Mwen te panse mwen te oblije pou‑m rete paske mwen pat gen chwa. Mwen te panse mwen pat kapab fè anyen pou vyolans la sispann.
Yon Lendi nan maten an, lekòl la te rele. Asistan Prensipal la te vle pou‑m desann pou rankontre avèk li‑menm ak konseyè‑a jou sa‑a. Mwen te nan travay mwen epi mwen te eksplike ke mwen pat kapab sòti nan travay mwen pou desann nan lè sa‑a. Mwen te eksplike patron mwen an ke mwen te gen yon ka dijans lafanmi, men li te di mwen ke mwen te gen twop ka dijans alèkilè – swa mwen te manke travay mwen oswa mwen te ann reta. Li te di mwen si mwen te ale, pa fò mwen retounen. Mwen pat vle pèdi travay mwen, men mwen te oblije pou kontwole pitit gason mwen an.
Lè‑m te rive nan lekòl la, konseyè‑a te poze mwen keksyon sou konpòtman pitit gason mwen an, epi li te di konsa ke li te konn retire tèt li de tout konpè li yo epi gen lè li sanble li trist tout tan.
Lè pitit gason ak mwen‑menm te rive lakay depi lekòl nan aprè‑midi, mwen te oblije pou di mari‑m ke mwen te vin revoke nan travay epi li te pèdi tèt li epi li fè gwo kolè. Li te eseye pou frape mwen epi lè‑m te tonbe, mwen te kapab ouè li ap lonje men ni sou etajè ki anwo‑a nan kabinèt liv kote li te kenbe revolvè li‑a. Pitit gason an te ouè li tou epi li te monte sou do Papa li. Mwen pa tèlman chanje rèst la kareman, sèlman bri fizi‑a lè li te dechaje. Te gen anpil moun ap rele byen fò epi moun tap bat moun epi kounye‑a mwen te tande pitit gason mwen ap di “kouri ale non,” epi li te rale mwen anwo depi atè‑a pou mwen kanpe. Nou te sòti nan pòt dèyè‑a epi nou pat gade dèyè do nou.
Jou yo aprè sa te yon bwouye nan entèvyou lapolis, ekzamen nan men yon doktè ak mis yo ak vizit nan lopital avèk lafanmi ki konsène. Mwen pa kapab eksplike tout bagay ki te rive. Tout sa mwen konnen se ke deske jou sa‑a, mwen pat janm retounen nan kay sa ankò. Mis la te ede mwen pou kontakte sant abi domestik la epi pitit gason mwen yo te ale la depi yo te lage mwen de lopital la. Pwiske blesi fizi‑a pat touye mwen, mwen te promèt tèt mwen ke mari mwen pa tap janm gen yon lòt chans pou fè sa. Nou te rete nan abri‑a plis pase yon mwa pandan blesi mwen ak emosyon mwen yo te vin geri. Mwen te konnen mwen tap oblije pou fè kèk desizyon konsènan ki sa nou tap fè nan lavi depi jou sa‑a.
Defansè mwen an te di mwen yon bagay konsènan kay transisyonèl, kote mwen kapab rete pou 18 mwa oubyen mwens. Lè‑m te konmanse nan travay ankò, mwen tap repeye yon ti valè nan fèm nan epi avèk bon chans mwen kapab konsève kèk ti lajan. Kay transisyonèl la te nan yon ti konpleks apatman ki te sanble avèk lòt konpleks yo ki te touprè li la. Nou te fè tout aranjman epi aprè yon senmenn konsa nou te deplase nan apatman transisyonèl la. Mwen te toujou konn asiste nan gwoup sipò yo chak senmenn epi nou te rankontre avèk kèk danm ki pat abite nan abri‑a. Nou tout te asiste nan gwoup la pou nou pale sou aktivite nou yo nan lavi nou. Gen kèk danm ki te kite abizè yo epi te gen lòt yo ki tap viv avèk yo toujou. Mwen tap tann avèk kè kontan chak senmenn pou mwen rive nan gwoup yo epi mwen te santi ke preske tout moun te zanmi mwen.
18 mwa yo te pase byen vit, men mwen te fè anpil pwogrè epi mwen te menm konsève kèk lajan. Sant la te anseye yon klas bidjè ke mwen pran de fwa paske mwen te santi mwen te aprann anpil. Palè yo tap vini pou pale ki jan li enpòtan pou gen bon kredi epi sou progranm ki kapab ede moun pou achte yon kay. Mwen te vin konnen ke avèk èd yon progranm ki nan Kaonti‑a, mwen tap gen yon chans pou realize rèv mwen an epi achte yon kay pou pwop tèt mwen. Mwen te konmanse ap gade toupatou pou yon plas mwen kapab achte pou yon bon pri. Pwiske Manman mwen pa tèlman kapab degaje menm jan li te fè lontan, mwen te mande li si li ta vle pou pataje yon kay avèk nou. Mwen te tonbe nan lanmou avèk yon ti kay nan yon chemen ki byen trankil epi lè nou te deplase pou rive la, rèv mwen te vin vre tout bon.

robotstxt: allowed

filter: keep


text:
Jedi 22 novanm nan, se yon jou konje Ozetazini kote ameriken yo ap selebre Thanksgiving Day ou Jou Aksyon de Gras. Se yon jou ki gen yon plas espesyal nan istwa ak lavi pèp ameriken an kote manm fanmi sòti tout kote pou yo reyini pou yon dine san parèy; prensipal eleman nan manje sa a se vyann kodenn avèk divès lòt eleman ki akonpaye kodenn nan. Daprè youn nan kalkil ki fèt yo, plis pase 43 milyon moun fè deplasman sou yon distans 80 kilomèt omwen pou yo patisipe nan rankont familyal kap dewoule ant jounen jedi a ak dimanch.
Sepandan, genyen lòt aktivite ki toujou fè pati selebrasyon jounen espesyal sa a ; san bliye sèvis legliz, akvite pou jèn yo avèk jwèt football pwofesyonèl ameriken an. Nan okazyon an, yon gwo konpayi ki rele Macy’s e ki genyen yon chèn magazen atravè peyi a, toujou òganize yon parad, yon defile wololoy nan vil New York kote gwo balon gonfle akonpaye parad la, yon parad ki pase nan televizyon avèk divès òkès kap simaye bon jan mizik pou amizman tout moun atravè peyi a.
Daprè tradisyon, premye selebrasyon Thanksgiving nan te dewoule nan lane 1621 lè premye kolon ameriken yo te òganize fèt espesyal pou yo selebre e di Bondye mèsi deske Li ta ba yo bon rekòt apre yon peryòd kote plantasyon yo pat bay randman ditou akoz yon sezon ivè tèrib. Plis pase yon syèk apre sa, nan lane 1789, premye prezidan peyi a, George Washington, te deklare jou a “yon jou konje nasyonal”.
Aktyèl prezidan Lèzetazini an, Barack Obama ki fèk ranpòte yon 2èm manda sou pouvwa a, swiv yon tradisyon nan jounen mèkredi a kote li padone 2 kodenn ki rele Cobbler ak Gobbler pou pèsonn pa touye yo e mete yo sou tab –an tou ka pa ane sa a. Misye Obama pale pou l di 2 kodenn sa yo pral kontinye viv pami gwo zwazo parèy yo sou yon plantasyon ki te pwopriyete Prezidan Washington, an palan de Abitasyon Mount Vernon ki tou pre kapital federal Lèzetazini an.
Nan okazyon Thanksgiving 2012 la, Prezidan Obama lanse apèl bay konpatriyòt ameriken li yo pou l mande yo, menm lè yap selebre jou konje sa a, fè tout sa yo kapab pou yo ede sila yo ki nan bezwen –pami yo gen moun ki te pèdi kay yo sa pa gen lontan pandan pasaj move tan Sandy sou pati nòdès peyi a.
-------------------------------------------------------------------------------------------------
NB.- Sèvis Kreyòl VOA prepare kèk segman espesyal nan okazyon Fèt Aksyon de Gras la (Thanksgiving Day) Ozetazini.


text:
Pa pawòl li ak egzanp li, Kris la montre nou kòman pou nou rapwoche bò kote li.
Mwen rekonesan pou m avèk nou nan konferans sa a nan Legliz Jezikri pou Sen Dènye Jou yo. Sa a se Legliz pa li. Nou pran nou li sou nou lè nou antre nan wayòm ni an. Li se Bondye, Kreyatè a, epi li pafè. Nou se mòtèl ki sijè anba lanmò ak peche. Men nan amou li pou nou ak pou fanmi nou, li envite nou pou nou rapwoche bò kote li. Men pawòl li di: “Pwoche kote m epi m ap pwoche kote nou; chèche m avèk dilijans epi n ap jwenn mwen; mande epi n ap resevwa; frape epi y ap louvri pou ou.”1
Sezon Pak sa a raple nou poukisa nou renmen li e l raple nou pwomès li fè disip fidèl li yo pou yo vin zanmi byeneme li. Sovè a te fè pwomès sa a e li te di nou kouman, lè n ap sèvi li, li vin jwenn nou. Yon egzanp sou sa se nan yon revelasyon li te bay Oliver Cowdery a pandan l t ap sèvi Senyè a avèk Pwofèt Joseph Smith nan tradiksyon Liv Mòmon an: “Gade, ou se Oliver, epi m pale avèk ou poutèt dezi w;se poutèt sa konsève pawòl sa a nan kè ou. Rete fidèl ak dilijan nan respekte kòmandman Bondye yo, epi m ap antoure ou avèk bra lanmou mwen.”2
Mwen santi lajwa lè m rapwoche m bò kote Sovè a ak lè l rapwoche l de mwen atravè senp aksyon obeyi kòmandman yo.
Siman nou menm tou nou konn fè eksperyans konsa. Se gen dwa lè nou chwazi pou n al nan yon reyinyon Sentsèn. Pou mwen, sete yon jou Saba pandan m te trè jèn. Nan epòk sa yo, nou te konn pran Sentsèn nan yon reyinyon nan aswè. Souvni youn nan jou sa yo, sa gen plis pase 65 an, kote m te respekte kòmandman pou reyini avèk fanmi m ak Sen yo, toujou kontinye rapwoche m de Sovè a.
Deyò a te frèt epi l te fènwa. Mwen sonje m te santi yon limyè ak yon chalè nan chapèl la jou swa sa a avèk paran m yo. Nou te pran Sentsèn nan, ki te administre pa detantè Prètriz Aawon yo, kote nou te fè alyans avèk Papa Selès nou an pou nou toujou sonje Pitit Gason l lan ak pou nou respekte kòmandman l yo.
Nan fen reyinyon an, nou te chante kantik “Demeure auprès de moi, Seigneur!” la ki gen pawòl sa yo: “Seigneur, reste avec moi ce soir.”3
Mwen te santi amou Sovè a e m te santi l tou pre mwen jou swa sa a. E m te santi rekonfò Sentespri a.
Mwen te vle yon fwa ankò reviv santiman lanmou Sovè a ak santi l tou pre mwa nan jan m te santi l nan reyinyon Sentsèn sa a pandan m te jèn nan. Konsa, sa pa gen lontan, m te respekte yon lòt kòmandman. Mwen te sonde ekriti yo. Nan yo, mwen te konnen m t ap kapab yon fwa ankò pèmèt Sentespri a fè m santi sa disip Senyè resisite a te siman santi a lè l te aksepte envitasyon yo a pou l te vini lakay yo e rete avèk yo a.
Mwen te li resi twazyèm jou apre Krisifiksyon an ak antèman an. Fi fidèl yo ak lòt moun ki te vini avèk yo te jwenn wòch la woule soti devan tonb lan e kò li pa t la. Yo te vini pa amou pou li, pou yo te ka anbome kò li.
De zanj te kanpe bò tonm nan epi te mande yo poukisa yo te efreye konsa a, yo te di:
“Poukisa n ap chèche moun vivan an nan mitan mò yo?
“Li pa isit la, li resisite: sonje kijan l te pale avèk nou lè l te nan Galile a,
“Li te di, Pitit Gason Lòm nan gen pou l tonbe anba men pechè yo; yo gen pou kloure l sou yon kwa. Men sou twa jou l ap leve soti vivan ankò.”4
Nan levanjil Mak la, li ajoute direksyon youn nan zanj yo te bay: “Men ale di disip li yo ansanm ak Pyè, l ap tann yo nan peyi Galile. Se la ya wè l, jan l te di yo a.”5
Apot yo ak disip yo te rasanble nan Jerizalèm. Jan nou ta ka petèt ye, yo te pè e pandan yo t ap pale ansanm, yo t ap poze tèt yo kesyon sou kisa lanmò a ak rapò yo te resevwa yo ki te di li resisite a te vle di pou yo.
De nan disip yo t ap mache jou swa sa a soti Jerizalèm pou ale Emmaus. Kris resisite a te parèt sou wout la e li te mache avèk yo. Senyè a te vin jwenn yo.
Liv Lik la pèmèt nou mache avèk yo jou swa sa a:
“Epi sete konsa, yo t ap pale, yo t ap diskite youn ak lòt; lè sa a, Jezi pwoche bò kote yo, li kòmanse fè wout la avèk yo.
“Men je yo te bouche e yo pa t kapab rekonèt li.
“Epi li di yo, sou kisa n ap pale a antan n ap mache a; ki fè nou tris konsa?
“Youn ladan yo ki te rele Kleopas te reponn li: Gen lè ou se sèl moun nan Jerizalèm ki pa konn sa k te rive nan semèn ki sot pase a?”6
Yo te di l kijan yo te tris dèske Jezi te mouri pandan ke yo te kwè ke se li k t apral delivre Izrayèl la.
Siman te gen afeksyon nan vwa Senyè resisite a lè l te pale avèk de disip tris e aflije sa yo.
“Lè sa a Jezi di yo, ala moun san konprann, kijan lespri nou fè lou pou kwè tout sa pwofèt yo te di yo:
“Èske se pa pou Kris la te soufri bagay sa yo anvan pou l te resevwa louwanj li?
“Epi kòmanse avèk Moyiz ak tout pwofèt yo, li pran eksplike yo tout sa ki te ekri sou li nan ekriti yo.”7
Epi, men pasaj ki toujou chofe kè m nan, depi lè m te piti a:
“Lè yo rive tou pre vilaj la kote yo ta prale a, Jezi fè tankou li vle al pi lwen.
“Yo te kenbe l, yo te di li: Rete avèk nou non. Solèy fin kouche, pral fènwa. Epi li te antre, pou l rete avèk yo.”8
Jou swa sa a, Sovè a te aksepte envitasyon pou antre lakay disip li yo tou pre vilaj Emaus la.
Li te chita pou l manje avèk yo. Li te pran pen an, li te beni li, li te kase l epi li ba yo li. Menm lè a je yo te louvri, yo rekonèt li. Men, li disparèt lamenm devan yo. Lik dekri nou kisa disip beni sa yo te santi: “Epi youn pran di lòt: èske nou pa t santi kè nou t ap boule andedan nou, lè l t ap mache avèk nou sou wout la, lè l t ap eksplike nou ekriti yo?”9
Menm lè a, de disip yo te kouri retounen Jerizalèm pou yo t al di onz Apot yo sa k te rive yo a. Nan moman sa a, Sovè a te parèt ankò.
Li te raple yo pwofesi konsènan misyon li pou ekspye pou peche tout pitit Papa l yo ak pou kase chenn lanmò yo.
“Epi li di yo: men sa ki ekri: Kris la gen pou l soufri jouk li mouri, men sou twa jou li gen pou l soti vivan nan lanmò:
“Epi ya pran non l pou yo mache al nan tout nasyon, kòmanse pa Jerizalèm, pou preche repantans ak padon pou peche yo.
“Nou temwen tout bagay sa yo.”10
Pawòl Sovè a di yo osi vrè pou nou ke yo te ye pou disip li yo lè sa a. Nou temwen bagay sa yo. E gwo responsablite nou aksepte lè nou batize antre nan Legliz Jezikri pou Sen Dènye Jou yo te rann klè pou nou pa pwofèt Alma, dè syèk anvan sa, nan dlo Mòmon yo:
“Epi, se te konsa, li te di yo: Gade, men dlo Mòmon an (paske se konsa li te rele), kounyeya etandone nou vle antre nan twoupo Bondye a, pou nou pote non pèp li a, e nou vle youn pote chay lòt, pou yo kapab vin lejè;
“Wi, nou vle kriye ak moun k ap kriye yo; wi, konsole moun ki bezwen konsolasyon, e pou nou sèvi kòm temwen Bondye tout tan, nan tout bagay, e tout kote nou ta kapab ye, menm jistan lè nou mouri, pou Bondye kapab rachte nou, e pou nou kapab nan pami moun premye rezirèksyon yo, pou nou kapab gen lavi etènèl—
“Kounyeya, m ap di nou konsa, si se dezi kè nou, kisa ki anpeche nou batize nan non Senyè a, kòm yon temwayaj devan l pou nou montre l nou te fè alyans avèk li, n ap sèvi l ap respekte kòmandman l yo, pou l kapab vide Lespri l sou nou avèk plis abondans?
“Epi kounyeya lè pèp la te tande pawòl sa yo, yo te bat men yo ak lajwa e yo te di konsa: Se dezi kè nou.”11
Nou fè alyans pou nou sekouri moun ki nan bezwen ak pou nou temwaye de Sovè a osi lontan n ap viv.
N ap kapab fè sa san febli sèlman si nou santi amou pou Sovè a ak lanmou li pou nou. Si nou fidèl nan pwomès nou fè yo, n ap santi amou nou pou li. L ap grandi paske n ap santi pouvwa li e n ap santi li pwoche pi pre nou pandan nou nan sèvis li a.
Prezidan Thomas S. Monson souvan raple nou pwomès Senyè a te fè disip fidèl li yo: “Epi nenpòt moun ki resevwa nou, m ap la tou, paske m prale devan nou. M ap sou kote dwat nou ak sou kote goch nou, epi Lespri m ap nan kè nou, epi zanj mwen yo ap alantou nou pou pote nou anlè.”12
Gen yon lòt fason ankò pou ou menm avèk mwen santi li pwoche pi pre nou. Pandan n ap sèvi li fidèlman an, l ap rapwoche de manm fanmi nou ke nou renmen yo. Chak fwa lè, nan sèvis Senyè a, m oblije demenaje oubyen pati kite fanmi mwen, m toujou vin wè ke Senyè a beni madanm mwen ak pitit mwen yo. Li prepare sèvitè eman ak opòtinite pou mennen fanmi mi pwoche pi pre li.
Nou konn santi menm benediksyon sa a nan lavi nou tou. Anpil nan nou gen moun pwòch nou ki ekate soti sou chemen lavi etènèl la. N ap mande tèt nou kisa ankò nou ta ka fè pou mennen yo retounen. Nou mèt gen konfyans ke Senyè a ap rapwoche bò kote yo pandan ke n ap sèvi li ak lafwa a.
Sonje pwomès Senyè a te fè Joseph Smith ak Sidney Rigdon nan, lè yo te nan misyon pou li byen lwen fanmi yo a: “Zanmi m yo, Sidney ak Joseph, fanmi nou byen; yo nan men m, epi m ap fè sa m wè ki bon avèk yo; paske nan mwen gen tout pouvwa.”13
Tankou Alma ak Wa Mozya, gen kèk nan nou menm, paran fidèl ki ap sèvi Senyè a si lontan e si byen, ki gen timoun ki kite wout la malgre sakrifis paran yo ap fè pou Senyè a. Yo te fè tout sa yo te kapab, aparaman san rezilta, menm avèk èd nan men lòt zanmi eman ak fidèl.
Alma ak Sen yo te priye pou pitit gason l lan ak pou pitit gason Mozya yo. Epi yon zanj te parèt. Priyè pa nou yo ak priyè moun ki egzèse lafwa yo ap oblije sèvitè Senyè a yo ede manm fanmi nou. Y ap ede yo chwazi chemen pou retounen al jwenn Bondye a, menm lè yo jwenn atak nan men Satan ak patizan l yo, ki gen kòm bi pou yo detwi fanmi nan lavi sa a ak nan letènite.
Na sonje pawòl zanj lan te di Alma pi jèn nan ak pitit gason Mozya yo nan rebelyon yo a: “Epi zanj lan te di ankò: Gade Senyè a te tande priyè pèp li a ak priyè Alma, sèvitè l la, papa w, paske li te priye avèk anpil lafwa pou w kapab vin konnen verite; se poutèt sa, m vini pou m konvenk ou, pou w konnen pouvwa ak otorite Bondye, pou ou konnen priyè sèvitè l yo kapab gen repons dapre lafwa yo.”14
Mwen pa ka fè nou menm k ap priye ak sèvi Senyè a, pwomès ke n ap jwenn tout benediksyon nou ta swete pou nou menm ak pou fanmi nou. Men mwen ka pwomèt nou Sovè a ap pwoche pi pre nou e l ap beni nou menm ak fanmi nou, avèk sa li wè ki bon pou nou. N ap gen rekonfò lanmou li e n ap santi l pwoche pi pre kòm repons pou priyè nou si nou lonje lamen pou rann lòt moun sèvis. Pandan ke n ap ede moun ki nan bezwen e pote savon Ekspyasyon an bay moun ki santi remò pou peche yo, pouvwa Senyè a ap soutni nou. Bra li lonje avèk pa nou pou pote sekou ak benediksyon bay pitit Papa nou ki nan Syèl la yo, enkli moun nan fanmi nou tou.
Gen yon bèl retou ki prepare pou nou. Lè sa a, na va wè pwomès Senyè a nou renmen an akonpli. Se li menm ki pral akeyi nou nan lavi etènèl la avèk li ansanm ak Papa nou ki nan Syèl la. Jezikri dekri sa nan fason sa a:
“Chèche potekole epi tabli Siyon m nan. Respekte kòmandman m yo nan tout bagay.
“Epi, si ou respekte kòmandman m yo epi ou pèsevere jiska lafen, w ap gen lavi etènèl, ki se pi gwo nan tout kado Bondye yo.”15
“Paske, moun ki vivan yo pral eritye tè a, epi moun ki mouri yo pral repoze apre tout travay yo, epi zèv yo pral suiv yo; ep yo pral resevwa yon kouwòn nan kay Papa m yo, m te pare pou yo a.”16
Mwen temwaye ke gras avèk Lespri a nou kapab suiv envitasyon Papa nou ki nan Syèl la: “Se Pitit Gason Byeneme m nan. Koute l!”17
Pa pawòl li e pa egzanp li, Kris la montre nou kijan pou nou rapwoche bòkote li. Chak pitit Papa nou ki nan Syèl la ki chwazi antre nan pòt batèm nan nan Legliz li a ap gen opòtinite nan lavi pou yo enstwi nan levanjil li a ak pou yo tande sèvitè li, ke li aple, ba yo envitasyon l te bay la: “Vini suiv mwen” an.”18
Chak sèvitè ki fè alyans avèk li andedan wayòm ni an sou tè a, ak nan mond dèzespri a, ap resevwa direksyon li, atravè Lespri a, pandan y ap beni ak sèvi lòt moun pou li yo. Epi ya va santi amou li, e ya va jwenn lajwa nan rapwoche pi pre li.
Mwen se yon temwen Rezirèksyon Senyè a osi siman ke si m te la jou swa sa a avèk de disip yo nan kay sou wout Emmaus la. Mwen konnen li vivan osi siman Joseph Smith te konn sa lè l te wè Papa a ak Pitit Gason an nan limyè a nan bèl jou maten sa a nan boskè a nan Palmira a.
Sa se veritab Legliz Jezikri a. Se sèlman nan kle Prètriz yo, ke Prezidan Thomas S. Monson detni yo, ki gen pouvwa pou nou sele avèk fanmi nou pou n al viv pou tout tan avèk Papa nou ki nan Syèl la ansanm ak Senyè a, Jezikri. Nan jou jijman an, nou pral kanpe devan Sovè a, fasafas. Se va yon moman lajwa pou moun ki te rapwoche pi pre l yo nan sèvis li nan lavi sa a. Yo pral gen lajwa pou tande pawòl sa yo: “Se byen, bon sèvitè fidèl.”19 Konsènan sa mwen temwaye, antanke temwen Sovè ak Redanmtè resisite nou an, nan non Jezikri, amèn.
Show References
-
-
-
3. “Demeure auprès de moi, Seigneur,” Cantiques, no. 93.
-
4. Lik 24:5–7.
-
5. Mak 16:7.
-
6. Lik 24:15–18.
-
7. Lik 24:25–27.
-
8. Lik 24:28–29.
-
9. Lik 24:32.
-
10. Lik 24:46–48.
-
11. Mozya 18:8–11.
-
-
-
14. Mozya 27:14.
-
-
-
-
18. Matye 11:28.
-
19. Matye 25:21.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Inondasyon
Ankouraje lòt yo aji lè ou trase yon egzanp pou tèt ou, Angajman pou Prepare epi fè lòt yo konnen sa!
Inondasyon se youn nan danje ki pi komen Ozetazini, men tout inondasyon yo pa menm. Kèk inondasyon devlope dousman, alòske lòt yo tankou inondasyon sanzatann, kapab devlope nan kèk minit sèlman, san okenn siy vizib lapli. Answit, inondasyon yo kapab gen konsekans lokal sou yon katye oswa sou yon kominote, oswa yo gen ka gen gwo konsekans sou basen rivyè yo nèt ak sou plizyè eta.
Inondasyon sanzatann yo kapab fèt nan kèk minit oswa nan kèk èdtan apre anpil lapli, defayans yon baraj oswa yon miray pwoteksyon, oswa lè yon briz-glas lage dlo li te kenbe a sanzatann. Inondasyon sanzatann yo gen vag dlo danjere k ap fè bwi epi ki vini avèk wòch, labou ak lòt debri. Inondasyon sou tè, kalite inondasyon ki pi komen fèt anjeneral lè wout navigab tankou rivyè oswa kouran dlo debòde akòz dlo lapli oswa yon posib defayans miray pwoteksyon, epi yo lakòz inondasyon nan zòn ki toupre yo. Li kapab fèt tou lè dlo lapli oswa nèj ki fonn yo depase kapasite tiyo anba tè yo, oswa kapasite lari a ak kanalizasyon ki deziyen pou retire dlo yo nan zòn lavil yo.
Sonje danje inondasyon kèlkeswa kote w ap viv oswa travay, men sitou si ou nan zòn altitid ki ba, toupre dlo, dèyè yon miray pwoteksyon oswa nan menm direksyon pant avèk yon baraj. Menm ti kouran dlo, ravin, wiso, pasaj idwolik, espas kouran dlo ki sèk oswa tè ki altitid ba ki parèt san danje nan tan sèk kapab inonde.
Anvan yon Inondasyon
Kisa ou ta fè si pwopriyete ou te inonde? Èske ou prepare?
Menmsi ou panse w ap viv nan yon kominote ki gen mwens risk pou inondasyon, sonje nenpòt kote lapli tonbe, li kapab inonde. Senpleman paske ou pa t janm fè eksperyans yon inondasyon anvan, sa pa vle di ou p ap janm fè eksperyans inondasyon pidevan. Risk pou inondasyon pa sèlman baze sou istwa; li baze tou sou yon kantite faktè tankou lapli, topografi, mezi pou kontwole inondasyon, done sou ekoulman rivyè ak radmare, ak chanjman akòz nouvo konstwiksyon ak devlopman.
Nou te kreye Nou te kreye Kat jewografik danje inondasyon pou montre risk pou gen inondasyon pou kominote ou, k ap ede detèmine kalite pwoteksyon asirans pou inondasyon w ap bezwen
Anplis asirans pou inondasyon pou genyen, si ou konnen tèm pou danje inondasyon ki anba la yo sa ap ede ou re-òganize ak prepare pou yon inondasyon.
Pou prepare pou yon inondasyon, ou ta dwe:
- Prepare yon twous rezèv pou ijans epi fè yon plan kominikasyon pou fanmi ou.
- Pa bati kay nan yon plèn ki ka inonde sof si monte ak ranfòse kay ou.
- Monte founo ou, aparèy chofaj dlo ou ak pano elektrik ki lakay ou si w ap viv nan yon zòn ki gen gwo risk pou inondasyon.
- Anvizaje enstale "klapè anti-retou" pou anpeche dlo a retounen monte nan kanalizasyon ki lakay ou.
- Si li posib, konstwi baryè pou bloke anpeche inondasyon antre nan bilding nan, epi bouche miray ki nan sousòl yo avèk konpoze enpèmeyab.
Sa ki Lakòz Inondasyon
Tanpèt Twopikal ak Ouragan - Ouragan yo bay twa (3) kou: van fò, gwo lapli, ak debri k ap vole. Yo kapab lakòz onn tanpèt nan zòn lakòt yo, epitou yo kapab kreye gwo lapli k ap vin lakòz inondasyon nan anpil santèn mil zòn andedan. Alòske tout zòn lakòt yo nan risk, sèten vil sitou frajil, epi yo kapab gen gwo dega ki menm oswa ki gen gwo diferans avèk sa ki te fèt nan ouragan ane 2005, Katrina, nan New Orleans ak Mississippi.
Lè ouragan yo febli pou vin tanpèt twopikal, yo kreye lapli ak inondasyon ki kapab lakòz domaj paske lapli la rasanble yon sèl kote. Nan ane 2001, Tanpèt Twopikal Allison te bay plis pase 30 pous lapli nan Houston nan kèk jou sèlman, sa ki te inonde plis pase 70,000 kay epi detwi 2,744 kay.
Dejèl nan Sezon Prentan - Pandan sezon prentan, tè konjle yo anpeche nèj yo fonn oswa yo anpeche presipitasyon swente nan tè a. Chak pye kib nèj ki akimile gen anpil galon dlo, epi depi nèj la fonn, sa kapab lakòz debòdman wiso yo, rivyè yo, ak lak yo. Si ou mete tanpèt sezon prentan sou sa, rezilta a se souvan gwo inondasyon nan sezon prentan.
Gwo Lapli - Plizyè zòn peyi a nan gwo risk pou inondasyon akòz gwo lapli yo. Nòdwès la nan gwo risk akòz kondisyon La Niña, ki gen ladan nèj ki fonn ak gwo lapli. Epitou Nòdès la gen gwo risk akòz gwo lapli ki fèt nan zòn Nòdès yo. Kapab gen gwo-gwo kantite presipitasyon sa pandan tout ane, sa k ap mete pwopriyete ou nan risk.
Menas Lakòt Lwès - Menmsi kapab gen inondasyon pandan tout ane a, anjeneral, sezon lapli Lakòt Lwès la dire ant mwa novanm ak mwa avril. Entèval tan sa a ogmante chans pou risk gwo inondasyon ak inondasyon sanzatann.
Dife forè yo chanje peyizaj la ak kondisyon tè sou Lakòt Lwès la nèt, sa ki lakòz tè ki boule a kreye ekoulman labou lè gen gwo lapli. Espè yo kwè l ap pran anpil ane pou vin gen vejetasyon nèt, sa k ap ede estabilize zòn sa yo.
Anplis gwo lapli ak dife forè, Lakòt Lwès la gen anpil milye miray pwoteksyon, yo te konstwi pou ede pwoteje kay ak tè si ta gen inondasyon. Men, miray pwoteksyon yo pa bay garanti nèt, epi yo kapab febli, oswa yo kapab debòde lè dlo yo monte, sa ki lakòz anpil gwo konsekans souvan.
Miray Pwoteksyon ak Baraj - Miray pwoteksyon yo la pou bloke yon sèten nivo dlo. Men, miray pwoteksyon kapab tonbe epi y ap tonbe; epi lè yo tonbe, yo kapab tonbe yon fason ki grav.
Lè miray pwoteksyon yo febli apre yon peryòd tan, oswa akòz evènman metewolojik ki depase nivo sipò miray pwoteksyon an, sa kapab lakòz miray pwoteksyon an debòde oswa kraze, sa k ap vin ogmante chans pou inondasyon. Anjeneral, kontra asirans pwopriyetè kay ak lokatè yo pa bay pwoteksyon pou sa ki pèdi nan inondasyon. Poutèt sa, FEMA ankouraje moun k ap viv ak travay dèyè miray pwoteksyon yo pou yo anvizaje pran asirans pou inondasyon kòm yon sekirite finansye sèten nan yon evènman inondasyon
Inondasyon Sanzatann - Inondasyon sanzatann se tiyè #1 ki asosye avèk tan Ozetazini, paske yo kapab woule woche, rache pyebwa, epi detwi bilding ak pon. Yon inondasyon sanzatann se yon inondasyon rapid nan zòn altitid ba ki fèt nan mwens pase sizèdtan, akòz anpil lapli ki tonbe nan yon loraj oswa nan plizyè loraj. Inondasyon sanzatann kapab rive nan efondreman yon estrikti oswa yon baryè glas moun fè.
Nouvo Devlopman - Konstwiksyon ak devlopman kapab chanje ekoulman natirèl la epi kreye nouvo risk pou inondasyon. Se paske nouvo bilding, espas estasyònman machin, ak wout vle di mwens tè pou absòbe dlo anplis gwo lapli yo, ouragan yo, ak tanpèt twopikal yo.
Tèm pou Danje Inondasyon
Abitye ou avèk tèm sa yo pou ede ou idantifye yon danje inondasyon:
Siveyans pou Inondasyon - Li posib pou gen inondasyon. Kapte estasyon Radyo Metewolojik NOAA, radyo oswa televizyon komèsyal pou jwenn enfòmasyon.
Siveyans pou Inondasyon Sanzatann - Li posib pou gen inondasyon sanzatann. Prepare ou pou ale kote ki pi wo; koute Radyo Metewolojik NOAA, radyo oswa televizyon komèsyal pou jwenn enfòmasyon.
Avètisman pou Inondasyon - Ap gen inondasyon oswa pral gen inondasyon nan yon ti tan; si yo mande ou pou deplase, fè sa imedyatman.
Avètisman pou Inondasyon Sanzatann - Gen yon inondasyon; chèche kote ki wo pou ale apye imedyatman.
Fason pou kondi: Enfòmasyon sou Inondasyon
Sa ki anba la a se pwen enpòtan pou sonje lè w ap kondi nan kondisyon inondasyon:
- Sis (6) pous dlo ap rive anba pifò vwati k ap pase, sa k ap lakòz ou pèdi kontwòl machin nan epi pètèt bloke.
- Yon pye dlo sifi pou flote anpil machin
- De (2) pye dlo k ap kouri k ap pote ale pifò machin tankou vwati espò (SUV yo) ak pikòp.
- Pa eseye kondi nan yon wout ki inonde. Pwofondè dlo a pa toujou vizib. Platfòm wout la ka kraze anba dlo, epi ou kapab bloke oswa pyeje.
- Pa kondi nan zòn yon barikad. Barikad yo la pou pwoteksyon ou. Vire tounen epi ale nan lòt direksyon an.
- Pa eseye fè wout-koupe. Yo ka bloke. Rete nan wout ki deziyen pou retire kò ou.
- Pran prekosyon espesyal lè w ap kondi lannwit lè li pi difisil pou rekonèt danje inondasyon.
Pandan yon Inondasyon
Si ka gen yon inondasyon nan zòn ou, ou ta dwe:
- Koute radyo oswa gade televizyon pou jwenn enfòmasyon.
- Sonje kapab gen yon inondasyon sanzatann. Si gen nenpòt posiblite pou yon inondasyon sanzatann, ale imedyatman kote ki pi wo. Pa rete tann enstriksyon pou deplase.
- Sonje kouran dlo, kannal drenaj, kanyon ak lòt zòn ki kapab gen inondasyon sanzatann. Kapab gen inondasyon sanzatann nan zòn sa yo avèk oswa san avètisman nòmal tankou nyaj lapli oswa gwo lapli.
- Si ou dwe prepare pou deplase, men sa ou ta dwe fè:
- Pwoteje kay ou. Si ou gen tan, mete mèb deyò yo andedan kay la. Mete atik enpòtan yo nan yon etaj ki pi wo.
- Fèmen Sèvis Piblik yo nan entèriptè oswa vàn prensipal yo si yo mande ou pou fè sa. Dekonekte aparèy menaje elektrik yo. Pa manyen ekipman elektrik yo si ou mouye oswa si ou kanpe nan dlo.
Si ou kite kay ou, sonje konsèy sa yo lè w ap deplase:
- Pa mache nan dlo k ap bouje. Sis (6) pous dlo k ap bouje kapab fè ou tonbe. Si ou oblije mache nan dlo a, mache kote dlo a p ap bouje. Itilize yon bwa pou tcheke si tè ki devan ou a solid.
- Pa kondi nan zòn ki inonde yo. Si dlo inondasyon yo monte nan vwati ou, abandone vwati a, epi ale kote ki pi wo si ou kapab fè sa san pwoblèm. Oumenm ak machin nan kapab ale nan dlo a byen vit.
- Pa fè kan oswa pa estasyone machin ou toutolon kouran dlo, rivyè oswa bradmè, sitou pandan kondisyon menasan yo.
Apre Inondasyon an
Dlo antre lakay ou. Menmsi dlo inondasyon yo ka bese nan kèk zòn, toujou gen anpil danje. Men kèk bagay pou sonje nan kèk jou anvan:
- Itilize sistèm alèt ak avètisman lokal pou jwenn enfòmasyon ak konsèy rezonab espè imedyatman yo vin disponib.
- Evite dlo k ap bouje.
- Rele lwen zòn ki domaje yo sof si lapolis, ponpye oswa òganizasyon sekou mande asistans espesyal ou.
- Travayè ijans yo ap ede moun ki nan zòn inonde yo. Ou kapab ede yo si ou rete lwen wout yo ak lwen travayè yo.
- Pran anpil prekosyon. Kapab gen lòt inondasyon oswa lòt inondasyon sanzatann. Koute avètisman ak enfòmasyon lokal yo. Si vwati ou bloke nan dlo k ap monte vit, sòti ladan imedyatman epi ale kote pi wo.
- Retounen lakay ou sèlman lè otorite yo endike pa gen pwoblèm.
- Wout yo ka toujou fèmen paske yo domaje oswa paske yo kouvri avèk dlo. Yo mete barikad yo pou pwoteksyon ou. Si ou rive sou yon barikad oswa sou yon wout inonde, ale nan lòt direksyon an.
- Si ou oblije mache oswa kondi nan zòn ki inonde avèk dlo.
- o Rete sou tè ki solid. Dlo k ap bouje epi ki gen yon pwofondè 6 pous sèlman kapab pote ou ale. Dlo dòmi yo kapab gen chaj elektrik anba tè a oswa yo ka gen liy kouran ladan yo.
- Inondasyon an ka te lakòz kote ou abitye yo vin chanje. Dlo inondasyon yo souvan wonje wout ak twotwa yo. Debri inondasyon yo ka kache bèt ak boutèy kraze, epi li ka glise. Pa mache oswa pa kondi sou li.
- Pran prekosyon ou avèk zòn kote dlo inondasyon yo desann. Wout yo ka vin febli, epi yo kapab kraze anba pwa yon vwati.
- Rete deyò nenpòt bilding si li antoure avèk dlo inondasyon.
- Pran anpil prekosyon lè w ap antre nan bilding yo; ka gen domaj ki kache, sitou nan fondasyon yo.
FASON POU RETE AN SANTE
Yon inondasyon kapab lakòz danje fizik ak estrès emosyonèl. Ou bezwen pran swen tèt ou ak fanmi ou pandan w ap konsantre sou netwayaj ak reparasyon.
- Evite dlo inondasyon yo; dlo a ka kontamine avèk lwil, gazolin oswa dlo egou sovaj.
- Fè sèvis nan tank septik, fòs septik, fòs, ak sistèm enfiltrasyon dlo ki domaje san pèdi tan.
- Sistèm egou domaje yo se danjere grav pou sante ou.
- Koute bilten enfòmasyon pou konnen si dlo tiyo a bon pou bwè.
- Netwaye epi dezenfekte tout sa ki mouye. Labou ki rete nan dlo inondasyon yo kapab gen dlo egou ak sibstans chimik.
- Pran repo souvan epi manje byen.
- Kenbe yon orè ou ka kontwole. Fè lis epi fè djòb yo youn alafwa.
- Diskite sou enkyetid ou avèk lòt moun, epi chèche èd. Kontakte Lakwa-Wouj pou jwenn enfòmasyon sou sipò emosyonèl ki disponib nan zòn ou.
NETWAYAJ AK REPARASYON LAKAY OU
- Fèmen kouran elektrik la nan entèriptè prensipal la oswa nan bwat fizib la, menmsi pa gen kouran nan kominote ou. Nan fason sa a, ou kapab deside lè kay ou seche ase pou mete kouran an ankò.
- Chèche jwenn yon kopi liv Reparasyon Kay Ou ki Inonde (737KB PDF) ki disponib pou gratis nan Lakwa-Wouj Ameriken oswa nan biwo manadjè ijans eta a oswa lokal. Men sa w ap jwenn nan liv la:
- Fason pou antre lakay ou san pwoblèm.
- Fason pou pwoteje kay ou ak sa ou posede kont lòt domaj.
- Fason pou note domaj yo pou sipòte reklamasyon asirans ak demann asistans.
- Fason pou tcheke si gaz oswa dlo ap degoute, ak fason pou fè repare sèvis la.
- Fason pou netwaye aparèy menaje, mèb, planche, ak lòt sa ou posede.
- Lakwa-Wouj kapab ba ou yon twous pou netwaye: mòp, bale, bokit, ak materyèl netwayaj.
- Kontakte ajan asirans ou pou diskite sou reklamasyon yo.
- Kote radyo pou jwenn enfòmasyon sou asistans gouvènman federal oswa lòt òganizasyon kapab bay.
- Si ou anboche antreprenè pou netwayaj oswa pou reparasyon, tcheke referans yo, epi asire yo kalifye pou fè djòb la. Pran prekosyon ou avèk moun k ap kondi nan katye yo pou ofri èd nan netwayaj oswa nan reparasyon kay ou.
Asirans pou Inondasyon
Sa ou ta dwe konnen:
- Anjeneral, byen ou pèdi nan inondasyon pa gen pwoteksyon asirans nan kontra asirans lokatè oswa pwopriyetè kay.
- FEMA ap jere Pwogram Asirans Nasyonal pou Inondasyon (NFIP). Avèk sipò gouvènman federal la, pwogram sa a bay asirans pou inondasyon pou kominote ki dakò pou adopte ak aplike dekrè minisipal sou jesyon plèn ki ekspoze nan inondasyon pou redui domaj inondasyon pidevan.
- Asirans pou inondasyon disponib nan pifò kominote yo nan biwo ajans asirans yo.
- Gen yon peryòd-datant 30 jou anvan asirans pou inondasyon an vin anvigè, kidonk pa rete tann.
- Asirans pou inondasyon disponib kit bilding nan andedan oswa deyò yon zòn yo idantifye ki ka gen inondasyon.
Sa ou kapab fè:
- Chèche konnen si kay ou oswa biznis ou nan risk pou inondasyon, epitou edike tèt ou sou konsekans yon inondasyon ta ka genyen sou oumenm ak fanmi ou. Etid FEMA sou Asirans pou Inondasyon te rasanble done estatistik sou ekoulman rivyè, gran mare tanpèt, analiz idwolojik/idwolik, ak presipitasyon ak etid topografik pou kreye kat jewografik danje inondasyon ki prezante diferan zòn ki gen risk pou inondasyon pou kominote ou.
- Pale avèk konpayi asirans ou konsènan kontra ou epi detèmine si ou bezwen pwoteksyon siplemantè.
- Kontakte NFIP. Yo kapab ede ofri yon mwayen pou pwopriyetè kay pwoteje tèt yo sou plan finansye si li nesesè pou yo gen pwoteksyon siplemantè. NFIP ofri asirans pou inondasyon pou pwopriyetè kay, lokatè, ak pwopriyetè biznis si kominote yo patisipe nan NFIP. Pou jwenn plis enfòmasyon sou NFIP ale sou Entènèt nan sitwèb www.FloodSmart.gov.
Menmsi sezon prentan bay pwomès tan cho ak jounen pi long, li pote tou plizyè kondisyon ki kapab gen ladan gwo lapli, move tan, ak nèj k ap fonn vit, sa ki kapab ogmante risk ou pou inondasyon.
Pa tonbe nan pyèj la, chèche enfòmasyon yo epi konnen risk yo. Pran mezi pou pwoteje tèt ou, fanmi ou, biznis ou, ak finans ou—anvan yon gen yon move tan, epitou anvan li twò ta.
Itilize zouti sa yo pou aprann etap ou kapab fè anvan, pandan ak apre yon inondasyon pou prepare tèt ou ak fanmi ou.
RESOUS KONVÈSASYONÈL POU RISK INONDASYON
Pou jwenn plis enfòmasyon sou inondasyon, risk pèt finansyè akòz inondasyon, ak asirans pou inondasyon, tcheke
- Zouti pou Evalye Domaj Inondasyon
- Senaryo Ou pou Risk Inondasyon
- Temwayaj: Istwa ki Vrè sou Inondasyon
FÒMASYON KI REKÒMANDE
Pou ankouraje sansibilizasyon sou Sekirite nan Inondasyon, Emergency Management Institute (EMI) FEMA devlope yon seri pwogram fòmasyon pou ankouraje sekirite nan inondasyon.
Gid sa a bay lektè yo yon fason ki fasil pou idantifye ak jwenn kou ki adapte avèk ritm yo epi ki la pou moun ki gen responsablite pou jere ijans ak piblik jeneral la.
- IS 22: Èske Ou Pare? Yon Gid Detaye pou Preparasyon Sitwayen yo
- IS 279: Prensip ak Pratik Teknik pou Re-ekipe Fondasyon Kay ki Ka Inonde
ENFÒMASYON FASIL POU ENPRIME OU KAPAB ITILIZE AK DIVILGE
FEMA devlope resous sa yo pou edike ak enfòme kominote yo sou enpòtans sansibilizasyon pou sekirite nan inondasyon.
Enfòmasyon rejyonal yo disponib pou ede ou chèche konnen risk ki nan zòn ou.
- Sa Ou Ta Dwe Konnen Sou Inondasyon Sezon Prentan: Risk ak Pwoteksyon
- Fèy Enfòmasyon sou Inondasyon Apre Dife
- Rejyon II: New York ak New Jersey
- Rejyon III: DC, Delaware, Maryland, Pennsylvania, Virginia ak West Virginia
- Rejyon V: Illinois, Indiana, Michigan, Minnesota, Ohio ak Wisconsin
- Rejyon VI: Arkansas, Louisiana, New Mexico, Oklahoma ak Texas
- Rejyon VII: Iowa, Kansas, Missouri ak Nebraska
- Rejyon VIII: Colorado, Montana, North Dakota, South Dakota, Utah ak Wyoming
MATERYÈL TWOUS POU ASISTANS
Antan yon responsab nan repons pou bay enfòmasyon piblik pou sitiyasyon ijan yo, Pwogram Nasyonal Asirans pou Inondasyon (NFIP) devlope zouti enpòtan sa a pou sipòte efò ap fè pou edike ak enfòme kominote yo sou enpòtans pwoteksyon asirans pou inondasyon.
Piblikasyon FEMA
Si ou bezwen plis enfòmasyon sou nenpòt nan sijè sa yo, resous ki anba la yo ka ede ou.
- Apre yon Inondasyon: Premye Etap yo. L-198. Enfòmasyon pou pwopriyetè kay sou preparasyon, sekirite ak sou fason pou retounen nan aktivite yo apre yon inondasyon.
- Gid Pwopriyetè Kay pou Re-Ekipman: Sis Fason pou Pwoteje Kay Ou kont Inondasyon.. L-235. Yon tiliv sou fason pou jwenn enfòmasyon pou konnen kijan pou pwoteje kay ou kont inondasyon.
- Gid Pwopriyetè Kay pou Re-Ekipman: Sis Fason pou Pwoteje Kay Ou kont Inondasyon.. FEMA-312. Yon manyèl ki bay detay sou fason pou pwoteje kay ou kont inondasyon.
- Enfòmasyon sou Inondasyon: Fason pou Monte Kay ou nan Zòn ki Ekspoze nan Inondasyon. FEMA-347. Piblikasyon sa a la pou antreprenè konstwiksyon, ofisyèl kòd ak pwopriyetè kay.
- Fason pou Pwoteje Sèvis Piblik yo kont Domaj Inondasyon. FEMA-348. Piblikasyon sa a la pou pwomotè imobilye, achitèk, enjenyè, antreprenè konstwiksyon, ofisyèl kòd ak pwopriyetè kay.
Lòt Piblikasyon
Sèvis Nasyonal Metewoloji
- Inondasyon akòz Ouragan: Yon Danje Danjere nan Zòn Andedan. Sèvis Nasyonal Metewoloji-20052. Tiliv ki dekri konsekans inondasyon akòz ouragan ak prekosyon pou pran.
- Danje ki Kache: Travèse Dlo ki Ba.. Sèvis Nasyonal Metewoloji-96074E. Tiliv ki dekri danje lè w ap kondi machin ou nan kondisyon inondasyon.
Sitwèb Asosye
Ale sou Entènèt nan sitwèb ki anba la yo pou jwenn plis enfòmasyon sou fason pou planifye ak prepare pou inondasyon ak sou fason pou konnen resous ki disponib yo:
- Federal Emergency Management Agency
- NOAA Watch
- Lakwa-Wouj Ameriken
- Ajans Pwoteksyon Anviwònman Etazini
- Ministè Sante Piblik Etazini, Sant pou Kontwòl Maladi
- Sitwèb USA Freedom Corps
- www.FloodSmart.gov
Koute Ofisyèl lokal yo
Aprann kichòy sou plan pou ijans yo gouvènman eta ak gouvènman lokal kreye nan zòn ou. Nan nenpòt ijans, toujou koute enstriksyon ofisyèl jesyon ijans lokal yo bay.


text:
Toudegad senplifye a — Poukisa yo te vin avè l?
GEN plizyè dizèn ane depi fi kou gason, toupatou sou tout tè a, ap byen pwofite enfòmasyon yo jwenn nan Toudegad la, ki baze sou Bib la. Nan mwa jiyè 2011, premye nimewo Toudegad senplifye ki gen atik etid yo te vin parèt ann anglè. Men sa yo te di konsènan Toudegad sa a: “N ap eseye l pandan ennan, e si nou twouve l itil, n ap kontinye enprime l.”
Kounye a, se avèk anpil kè kontan n ap anonse nou pran desizyon pou nou kontinye pibliye Toudegad senplifye a. Mete sou sa, pi devan, Toudegad senplifye a pral parèt nan lang fransè, pòtigè ak espayòl.
REZON KI FÈ MOUN RENMEN L
Men sa plizyè moun k ap viv nan Pasifik Sid la te fè konnen apre yo te fin resevwa Toudegad senplifye a: “Kounye a, frè ak sè yo vrèman byen konprann Toudegad la.” Gen yon lòt lèt ki te fè konnen: “Tan moun te konn pase nan chèche mo epi chèche konprann kèk ekspresyon, yo sèvi avè l kounye a pou yo chèche konprann vèsè yo site yo epi wè rapò yo genyen ak sa y ap aprann yo.”
Men sa yon dam ki diplome nan yon inivèsite Ozetazini fè konnen: “Mwen te pase 18 an ap pale ak ekri yon fason sèl moun ki fè gwo etid te ka konprann. Mwen te vin pran abitid pale epi panse yon fason ki konplike anpil san sa pa t nesesè. Mwen te rann mwen kont mwen bezwen fè gwo chanjman nan fason m panse ak fason m pale.” Kounye a, dam sa a se yon pwoklamatè ki efikas. Men sa li te di ankò: “Toudegad senplifye a se yon gwo èd pou mwen nan sans sa a. Langaj yo itilize ladan l lan ban m yon bèl egzanp sou fason pou m pale epi panse yon fason ki pi senp.”
Men sa yon sè, k ap viv nan peyi Angletè ki batize nan ane 1972, te ekri konsènan Toudegad senplifye a: “Lè m te li premye nimewo a, se kòmsi m te santi Jewova te chita bò kote m, li pase men l nan kou m pou l li Toudegad la ansanm avè m, menm jan ak yon papa k ap li yon istwa pou pitit li anvan pitit la al dòmi.”
Gen yon sè, k ap viv nan Betèl Etazini an e ki gen plis pase 40 an depi li batize, ki te fè konnen Toudegad sa a fè l pi byen konprann bagay yo pafwa. Pa egzanp, nan nimewo 15 septanm 2011 lan, men sa yo te mete nan bwat ki gen tit “Esplikasyon sou kèk ekspresyon” an, pou esplike ekspresyon “gwo nyaj temwen” yo pale de li nan Ebre 12:1 an: “Yo pa t kapab konte yo tèlman yo te anpil.” Sè a te di tou: “Esplikasyon sa a te ede m pi byen konprann vèsè a.” Men sa sè a te di konsènan etid Toudegad la: “Menm lè yon timoun fè yon kòmantè motamo nan Toudegad senplifye a, li pa itilize menm mo ak Toudegad nòmal la pifò moun gen nan men yo a. Konsa, moun yo nan oditwa a aprann nan kòmantè timoun yo fè yo.”
Men sa yon lòt sè ki nan Betèl te ekri: “Mwen toujou ap tann avèk enpasyans pou m tande kòmantè timoun yo nan kongregasyon an. Se grasa Toudegad senplifye a ki fè timoun yo rive pale yon fason ki montre yo kwè nan sa y ap di yo, e yo ankouraje m.”
Gen yon sè ki te batize nan ane 1984 ki fè konnen jan li apresye Toudegad senplifye a. Men sa l te di: “Mwen santi se pou mwen menm menm yo te ekri l. Li ede m konprann sa m ap li yo byen fasil. Kounye a, mwen gen konfyans mwen kapab fè kòmantè pandan etid Toudegad la.”
LI ITIL PARAN YO ANPIL
Men sa yon manman, ki gen yon pitit gason ki gen setan, fè konnen: “Lè n ap prepare Toudegad la, gen plizyè fraz, se mwen ki te konn oblije esplike l yo. Sa te konn pran m anpil tan e sa te konn fatige m tou.” Ki jan Toudegad senplifye a te ede manman sa a? Men sa l fè konnen: “Se pa ti sezi m sezi wè jan li rive li paragraf yo e li konprann sa l li yo! Etandone mo yo pa difisil e yo pa long, sa ba l asirans. Li kòmanse prepare kòmantè poukont li, epi, li rete konsantre pandan tout etid Toudegad la.”
Yon manman ki gen yon pitit fi ki gen nevan te ekri: “Anvan sa, se nou menm ki te konn ede l prepare kòmantè. Kounye a, li prepare yo poukont li. Se yon lè konsa sèlman nou esplike l yon bagay oswa nou ba l yon repons. Etandone sa vin fasil pou li, kounye a, li santi l ap patisipe toutbon nan etid Toudegad la.”
KI EFÈ L GEN SOU TIMOUN YO?
Gen anpil timoun ki santi se pou yo menm menm yo te vin ak Toudegad senplifye a. Men sa Rebecca, ki gen 12 an, te di: “Tanpri, kontinye pibliye Toudegad sa a. Mwen renmen pati ki gen tit ‘Esplikasyon sou kèk ekspresyon’ an. Li vrèman senp pou timoun yo.”
Nicolette, yon timoun ki gen setan, santi l menm jan ak Rebecca. Men sa l te di: “Li te difisil pou m konprann Toudegad la. Kounye a, mwen ka fè plis kòmantè san moun pa ede m.” Men sa Emma, yon tifi ki gen nevan te ekri: “Li ede mwen menm ak ti frè m nan, ki gen sizan, anpil anpil. Nou vin pi byen konprann. Mèsi!”
Vrèmanvre, anpil moun byen pwofite Toudegad sa a ki itilize mo ki senp e ki fasil pou moun konprann. Li bay anpil satisfaksyon! N ap kontinye pibliye l ansanm ak Toudegad nòmal la k ap bay moun bon kalite manje depi ane 1879.


text:
Aprann Kòman Pou Tape Event Type: Technology Classes Date: 10/3/2013 Start Time: 1:00 PM End Time: 2:00 PM Library: Hiawassee Branch Location: Hiawassee - Training Lab Description: Apran kòman pou plase men ou kòrèk sou klavye-a avèk kòman pou ogmante vitès daktilograf ou. Nan klas sa ou ap itilize yon program ki rele TypingMaster sou entènèt. Odyans Rekòmande: Adilt Add to Link Text in Evanced: Klas ou bewen avan sa: Sourit ak Klavye This class is taught in Haitian Creole. Other: Tout klas yo gratis pou tout moun ki abite nan distri Oranj la e ki gen kat bibliotèk la, moun ki peye pou kat la, e moun ki gen kat paske yo gen yon kay nan distri Oranj la. Ou dwe rejistre davans pou klas yo. Pou rejistre ou ka rele nimero telefòn sa-a 407-835-7323 osinon ou ka ale nan ninpòt bibliotèk nan distri Oranj la.
Moun ki pa rete nan distri Oranj la ap peye $10.00 pou klas ki ansènye nan bibliyotèk la e $25 pou klas ki ansènye sou entènèt. Kòb sa yo pap reranbouse epi ou dwe peye avan ou rejistre pou klas la.
Pou moun ki gen kat bibliotèk la, si ou ta vle anile yon klas ou dwe rele 24è an avans pou ka fè sa . si ou pa fè sa bibliotèk la ap fè ou peye $5 paske ou rejistre pou yon klas epi ou pa vini. Sil vou plè pa anile oken klas si dat la ak lè-a gentan pase.
Si yon moun gen yon problem pou pran yon klas akoz de endikape li, ou ka rele bibliotèk kote ou ap pran klas la sèt jou davans pou nou ka mete aranjman pou-ou nan lè klas la.


text:
Haiti, I wanna welcome yall to West Indian day Parade(Sak pase)
This is my Carabanner, The PJ's Remix IN CREOLE let's Go!!
Ghetto Nou te fet nan ghettoooo(Kenbe zam nou)
Fok nout reprezante pou moun poooo(Pa tire Pa tire)
Paske si se pat pou moun poo
Nou pa tap janm konnen Wyclef
Mwen pa sou bo no
Mwen pa sou bo sud
Mwen pa sou bo les
Mwen pa sou Bo wes
Msou bo bel dam yo
Neg ki gen zam yo
Neg ki sere Bob Marley nan choset yo
Le police kenbe yo yo tire yo
Le imigrasyon pran yo yo depote yo
Neg kwa des bouke yo
Neg kap fe grimo
Yo di yo fe gri paske peyi pa gen lajan o
Peyi pa gen Lajan Kanaval Chak ane o
Lajan pou kanaval fok gen lajan pou manje o
Respekte bon dye oo
Domi avek Kwa sa oo
32 degre men mwen kay on mason o
Leternel est mon Bergee je ne make rien o
Menm si mkenbew nan foul la map epike ou avek kouto(anko)
(Poukisa)Pase nou pa respekte ble e te
Nou te fet nan ghetto kounyen kaynou gen elevator
Mezanmi Brooklyn bloke mezanmi gade li bloke
Canada Bloke mezanmi gade li bloke
Miami bloke mezanmi gade li bloke
Haiti bloke mezanmi gade li bloke
Ghetto mwen te fet nan ghetto
Fok mwen reprezant pou moun po
Pase si se pat pou moun po
Nou pa tanp janm konnen wyclef
Gade nan kwadebouke yo gen on nouvo zam yo rele Nou Pa care
Koman yo rele zam sa Nou pa care
Li tiye manman papa fre avek se
Lem pale ak zam la zam la dim li pa ke
Mwen di zam yo yap voyew nan lanfe
Zam lan di msye met pase li gen tan vizite lisife
Oh gade mysye kape rale zam li
Zam la pa menm bon pou di bonswa ak jesus
Pase Le wap rale se le sa nap tire
Le wap pale se kadav ou nap gade(anh anh anh)
Gwo gason nou pral antere o fon
Si se JAMES BOND ou ye aswe a nap touye espyon
Nou gen on nouvo zam yo rele nou pa care
Koman yo rele zam sa nou pa care
Li tiye manman papa fre avek se
Lem pale ak zam la zam la dim li pa care
Vyolans nou pa vle mezanmi (nou pa vlel)
Foul la avanse mezanmi (Avansel)
Sivouple pinga pouse mezanmi (pinga nou pouse)
Siveye Lougawou yo aswe a yo anvi vole
Lase mwen pap janm bliye lase
Mwen te fet kwadesbouke
Paske si se pat pou AYITI
Nou patap janm konnen Wyclef
Leve men nou si no soti nan GHETTO
Kote dread lox yo ki te genyen AFRO
Kote ayisyen yo ki renmen manje Mango
Kote timoun piti yo kap jwe LAGO
Depi yo we Wyclef yo gen satisfaksyon
Yo renmen mesye a ki gen 12 televizyon
Mezanmi Playstation DVD li nan dwe nan jem
Le POLICE kenbe mwen se machin mwen yo vle gade
Gade on ayisyen ki soti an ayiti
Lem jwe Las Vegas yo relem Elvis Presley
Oh Oh yo banm on body guard ki soti an Italy
Men nou konnen wyclef pa janm mache san fizi
Mezanmi si li fe nwa map tire sou la lune
Paske nou konnen Wyclef Jean se Jean-Jacques Dessalines
Timoun nan ghetto pinga nou chanje channel
Bondye ap pwoteje nou kankou li pwoteje Danniel
Jeriko Jeriko Miray la kraze
Jeriko Jeriko Miray la kraze
Jeriko Jeriko Miray la kraze
Men gade miray e yo pa kraze
Mezanmi Ghetto nou te fet nan ghetto
Fok nou reprezante pou moun po
Paske si se pat pou moun po
Nou pa tap janm konnen Jerall
Mezanmi leve drapo nou mezanmi pi wo pi wo
Respekte refije yo pi wo pi wo
Nou konnen nou se MVP pi wo pi wo
Respekte rasin lan pi wo pi wo
MVP rasin,Bagay yo pral kontinye
Jeriko Jeriko Miray la kraze
Jeriko Jeriko Miray la kraze
Jeriko Jeriko Miray la kraze
Men gade miray e yo pa kraze
Woy woy woy back up back up
Jeriko Miray la kraze(10x)
Met yo di siw te la,laj pa tap mouri... enben kotel ye?
Laj sa, Leve nan tomb la(until fade)


text:
Asire w ou jwenn aksè nan bon kalite sèvis swen sante pou timoun Florida
Nou se patnè Florida KidCare ki bay asirans sante pou timoun ki gen ant 5 a 18 an. Nan Kosèy Administrasyon nou an, gen doktè, yon dantis, reprezantan lopital, moun ki defann dwa moun, ak reprezantan ajans leta yo.
Nou ofri asirans pou $15-$20 pa mwa pou fanmi kòm yon pati nan Pwogran Asirans Sante pou Timoun nan Eta Florid la (CHIP). Nou gen yon chwa pou peman konplè tou, ki rann asirans Healthy Kids disponib pou chak timoun ki gen ant 5 a 18 an nan Florid.
Lasante pitit nou yo esansyèl pou siksè yo nan lekòl, sou teren kote yo jwe boul, ak nan pak pou timoun jwe a. Pa rete tann jiskaske pitit ou gen yon kadijans ki fè mal anpil anvan pou w konsidere swen sante. Ak tout kantite chwa ki genyen nan Florida Healthy Kids la, li fasil pou jwenn asirans pou pitit ou – sou nenpòt bidjè!


text:
Si nou vin jwenn Sovè nou an, Jezikri, e pirifye kè nou, nou tout ap vin tounen enstriman nan akonpli pwomès puisan Liv Mòmon yo.
Mwen te sèvi kòm volontè nan Lame Amerikèn nan pandan Lagè Vyetnam nan. Toutsuit apre m te rive Quantico, an Virginie, pou fòmasyon mwen, m te twouve m kanpe devan kabann mwen nan kazèn nan ansanm avèk 54 lòt sòlda Kò Marin nan. Mwen te rankontre sèjan enstriktè m nan, yon ansyen veteran tòf, lè l te louvri pòt kazèn nan ak pye li pou l te antre pandan ke byen fò li t ap di pawòl obsèn.
Apre entwodiksyon terifyan sa a, li te kòmanse nan youn nan pwent kazèn nan e l te konfwonte chak rekri avèk kesyon. San eksepsyon, sèjan enstriktè a te metodikman jwenn yon bagay sou chak rekri pou l te ridikilize byen fò, nan yon langaj vilgè. Li te avanse nan ranje a, avèk chak sòlda ap di byen fò, jan l te kòmande pou yo te reponn ni: “Wi” oswa “Non, Sèjan enstriktè.” Mwen pa t ka egzakteman wè sa l t ap fè , paske yo te òdone nou pou nou kanpe avèk je nou fikse tou dwat. Lè sete tou pa m, mwen te santi ke l te rale valiz mwen an epi vide tout sa k te ladan yo sou kabann dèyèm nan. Li te fouye yo, epi apresa li te mache dwat vin nan figi mwen. M te prepare m pou atak li. Li te gen Liv Mòmon m nan nan men li. Mwen te atann pou l te rele sou mwen; men, olyesa, li te avanse pi pre m epi l te di: “Èske ou se Mòmon?”
Jan yo te kòmande m nan, mwen te reponn byen fò: “Wi, Sèjan Enstriktè.”
Ankò, m te atann ke bagay t ap vin pi mal. Men, li te fè yon ti poz, epi li te leve men ki te kenbe Liv Mòmon an epi, nan yon vwa dousman, li te di: “Èske w kwè nan liv sa a?”
Ankò mwen di reponn byen fò “Wi, Sèjan Enstriktè.”
Rive nan pwen sa a m te si l ta pral rele byen fò pou di vye pawòl sou Mòmon yo ak sou Liv Mòmon an, men li te ret kanpe an silans. Apre yon timoman, li te mache retounen nan valiz mwen an epi tou dousman li te depoze Liv Mòmon an. Epi apresa, li te mache pase devan m san rete e l te kontinye moke ak ridikilize tout rès rekri yo nan langaj trè vilgè.
Mwen souvan ap mande m poukisa Sèjan Marin tòf sa a te epaye m nan jou sa a. Men mwen rekonesan dèske m te kapab di san ezitasyon “Wi, m se yon manm Legliz Jezikri pou Sen Dènye Jou yo” e “Wi, mwen konnen Liv Mòmon an vrè.” Temwayaj sa a se yon kado presye m te resvwa palentèmedyè Sentespri a avèk èd de misyonè ak yon konseye kowòm prèt yo.
Lè m te gen 14 an, de misyonè, Lee Pearson ak Boyd Camphuysen, te anseye fanmi m levanjil retabli Jezikri a, e m te batize. Dezan apre konseye kowòm prèt yo, Richard Boren, te ban m tach pou m te li Liv Mòmon an. Mwen te aksepte defi a, e m te li omwen 10 paj chak swa jiskaske m te fini.
Nan paj kòmansman an, m te li ke li se “pou Lamanit yo, ki se yon rès kay Izrayèl la; epi pou Jwif yo ak Janti yo.” Nan entwodiksyon Liv Mòmon an: Yon lòt temwayaj konsènan Jezikri, yo di ke Lamanit yo “se zansèt prensipal Endyen Amerik yo.” Lè m ap li Liv Mòmon an, pou mwen se kòmsi li se osijè zansèt Endyen Ameriken m yo. Li rakonte istwa yon pèp, yon pati ke yo te dekri nan apre kòm “Lamanit,” ki te imigre soti Jerizalèm pou ale nan yon “tè pwomiz” (1 Nefi 2:20) apeprè 600 an b.c anvan Jezikri. Li se yon resi sou rapò Bondye avèk ansyen moun sa yo ki te abite yon kote nan kontinan Ameriken an. Ladan nou jwenn yon resi sou ministè Jezikri pami yo apre Rezirèksyon L la. Kèk pasaj nan Liv Mòmon an sigjere ke yo te fini pa dispèse sou tout kontinan Ameriken an ak nan zile alantou yo (gade Alma 63:9–10). Pwofèt yo te predi yo ke plizyè miltitid Janti t ap finalman vini nan tè pwomiz la, epi kòlè Bondye t ap sou Lamanit yo, e yo t ap chase, frape, e prèske detwi yo (gade 1 Nefi 13:10–14).
Gran gran papa m, Echo Hawk, yon Endyen Pawnee, te fèt nan mitan ane 1800 yo nan sa ki rele Nebraska kounyeya. Lè l te gen 19 an, yo te fòse pèp Pawnee a remèt 9.3 milyon ekta tè yo te genyen an pou yo te fè kay pou kolonizatè yo. An 1874, pèp Pawnee a te mache sou plizyè santèn kilomèt nan Sid pou ale nan yon ti rezèv ki loje nan Teritwa Endyen Oklama a. Popilasyon pèp Pawnee a te bese soti nan plis pase 12.000 pou rive nan 700 lè yo te rive Oklahoma. Tribi Pawnee a, menmjan ak lòt tribi, te chase, frape, e prèske detwi.
Liv Mòmon an gen yon mesaj espesyal pou desandan Lamanit yo, yon rès Kay Izrayèl la. Nefi te pale de mesaj sa a lè l t ap entèprete vizyon papa l la nan dènye jou sa yo: “Epi jou sa a, rès desandan nou yo pral konnen yo fè pati kay Izrayèl la, e yo se pèp alyans Senyè a; e lè sa a yo pral konnen e yo pral vin gen konesans konsènan zansèt yo, ak konsènan levanjil Redanmtè yo a te bay papa yo a. Se poutèt sa, y ap vin gen konesans konsènan Redanmtè yo a ak pwen egzat ki nan doktrin li a, pou yo konnen kouman pou yo vin jwenn ni, pou yo kapab sove” (1 Nefi 15:14).
Liv Mòmon an se ekriti sakre. Li gen plenitid levanjil etènèl la ladan. Pwofèt Joseph Smith te ekri bagay sa a: “Liv Mòmon an [se] liv ki pi kòrèk pase tout lòt liv sou tè a, e li se fondman relijyon nou an, e si yon moun suiv presèp liv la, l ap vin pi pre Bondye pase si l suiv presèp nenpòt lòt liv” (Enseignements des Présidents de l’église: Joseph Smith [2007], 64). Se poutèt sa, li se yon mesaj pou tout moun nan mond lan.
Antanke yon jèn tigason 17 an ki t ap li Liv Mòmon an pou lapremyè fwa, mwen te konsantre sou pwomès Mowoni an: “Epi lè nou resevwa bagay sa yo, m vle egzòte nou pou nou mande Bondye, Papa Etènèl la, nan non Kris la, si bagay sa yo se pa verite; e si nou mande avèk yon kè sensè, avèk yon entansyon reyèl, si nou gen lafwa nan Kris la, l ap montre nou se verite, avèk pouvwa Sentespri a” (Mowoni 10:4).
Lè m te mete m ajenou nan lapriyè, mwen te resevwa yon temwayaj espirityèl puisan ke Liv Mòmon an se verite. Temwayaj sa a te ede m pandan tout lavi mwen.
M ap egzòte tout moun pou yo li Liv Mòmon an: Yon lòt temwayaj konsènan Jezikri.
Mwen espesyalman mande rès Kay Izrayèl la, desandan pèp Liv Mòmon an, kèlkeswa kote nou ka ye, pou nou li e reli Liv Mòmon an. Aprann pwomès ki nan Liv Mòmon an. Suiv ansèyman ak egzanp Jezikri yo. Fè alyans avèk Senyè a epi kenbe yo. Chèche gidans Sentespri a epi suiv gidans sa a.
M ap fini avèk pawòl Amaleki, yon lòt pwofèt nan Liv Mòmon an: “Kounyeya, frè byeneme m yo, m vle pou nou ta vin jwenn Kris la, ki se Sen Izrayèl la, pou nou patisipe nan sali l ap bay la, ak pouvwa redanmsyon l la. Wi, vin jwenn ni, e ofri tout nanm nou kòm ofrann ba li, e kontinye avèk jèn, avèk lapriyè, e pèsevere jiska lafen; e menm jan Senyè a vivan an, l ap sove nou” ” (Omni 1:26).
Si nou vin jwenn Sovè nou an, Jezikri, epi nou pirifye kè nou, nou tout ap vin enstriman nan akonpli pwomès puisan Liv Mòmon yo. Konsènan sa mwen temwaye nan non sakre Jezikri, amèn.


text:
Apòt
Apòt se yon disip konplètman peswade, men konvès la pa nesesèman verite. Yon apòt se yon ofis espesial ; ki rezève pou kwayan ki pre bay vi yo pou doktrin profèt yo. Ki proklame mesaj, filozofi, osinon metòd yo-menm te resevwa nan men mèt la. Apòt la se yon disip ki kwè ; li pran aksion ki evidans pou tout moun wè. Disip òdinè-a kwè, men aksion-l yo pa nesesèman evidan.
Douz apòt[edite | modifier le wikitexte]
Douz apòt yo se yon group nan original disip Jezikris yo, ki te fòme sèk mitan moun ki te antoure l yo pandan lavi li sou latè. Yon group gason ki akonpaye l diran misyon li sou latè, avan trayizon-l pa Jida (youn ladan yo), arestasyon li, ki finalman rezoud nan krisifiksyon li pa gouvènman okipasyon Romen-an. Matias te chwazi pa onz premye apòt yo aprè rezireksyon Jezi pou ranplase Jida (ki li-menm te deja fè siyousid), pou Matias te kapab ede lòt onz yo proklame Levanjil la. Pòl menm te chwazi pa Jezi aprè yon visyon sou rout Dama (jodi-a, kapital peyi Siri), lè sa yo te pi konnen li kòm Sòl, en rout pou ale pèsekite kretyen.
- Pyè (ou Sefas)
- Jan (frè Piè)
- Jak
- Andre (frè Jak)
- Filip
- Toma (ki te doute rezirèksyon Jezi)
- Batèlmi (yon veritab Izrayèli)
- Matie (oubyen Levi, taks kolèkte-a)
- Jak (pitit Alfe)
- Simon (patriyòt la)
- Jid
- Jida (ki trayi Jezi pou 30 piès ajan)


text:
Kalifye tèt nou menmjan de mil gèrye yo te fè a nan rete vanyan nan kouraj nou kòm diy detantè prètriz la.
Aswè a mwen santi m espesyalman beni pou m pale, antanke evèk, avèk jènjan yo, detantè Prètriz Aawon, ki rasanble toupatou nan mond lan pou reyinyon jeneral prètriz sa a. M pral pale nou istwa nan Liv Mòmon an sou Elaman ak 2000 sòlda vanyan yo. Ekriti sa a ap banou yon ide sou pèsonalite ansyen jennjan sa yo e li ka yon enspirasyon pou noumenm, jènjan jodia. M ap site yon ekriti m renmen anpil: “Epi yo tout te jèn gason, yo te gen anpil kouraj, ak fòs nan aktivite; men sa se pat tout—se te moun ki te fidèl toutan nan tout sa moun te konfye yo.”1 Kouraj, fòs, aksyon, ak fidelite—anpil kalite admirab!
Mwen ta renmen rete sou premye kalite ki dekri yo a: “yo te gen anpil kouraj.” Pou mwen menm, sa montre detèminasyon jènjan sa yo pou yo fè sa ki byen kourajezman, oubyen, jan Alma dekri a, “pou sèvi kòm temwen Bondye tout tan, ... e tout kote.”2. De mil gèrye sa yo te gen anpil okazyon pou yo te demontre kouraj yo. Nou chak tou n ap gen moman detèminan nan lavi nou ka pral mande pou nou gen kouraj. Yon zanmi m, John, te pataje avèk mwen youn nan moman sa yo nan lavi li.
Sa gen dèzane, John te reyisi nan egzamen pou l te antre nan yon inivèsite Japonè prestijye. Li t ap gen pou fè pati pwogram etidyan intènasyonal la, avèk anpil lòt ki te pami sa ki te pi bon yo nan mond lan. Gen kè ki te enskri avèk espwa pou yo apwofondi konesans yo sou kilti ak lang, gen lòt ki te konsidere opòtinite sa a kòm yon pa annavan pou yon evantyèl pwofesyon epi alafen jwenn yon travay nan Japon, men tout te kite fwaye yo pou al etidye nan yon peyi etranje.
Tousuit apre John te rive, bri te kouri pami etidyan yo ke te gen yon fèt ki ta pral fèt anlè tèt kay yon mezon prive. Jou swa sa a, John avèk 2 zanmi li te pran wout pou ale nan adrès la.
Apre yo fin pran asansè a pou monte nan dènye etaj bilding nan, John ak zanmi l yo te fofile nan eskalye etwat la ki te menen anlè tèt kay la epi yo te kòmanse melanje avèk lòt yo. Pandan sware a t ap avanse, atmosfè a te chanje. Bri a, volim mizik la, avèk alkòl te ogmante an menm tan ke malèz John. Epi, toudenkou, yon moun te kòmanse mete etidyan yo nan yon gwo sèk avèk entansyon pou pase sigarèt marijuana youn bay lòt. John te fè yon grimas e rapidman li di de 2 zanmi li yo ke l te lè pou yo te ale. Nan yon ton yon tijan iwonik, youn nan yo te reponn: “John se yon bagay fasil, n ap jis antre nan sèk la, epi lè se tou pa nou, n ap jis pase li bay lòt moun nan olye nou fimen l. Konsa, nou pap bezwen anbarase tèt nou devan tout moun pou nou ale.” Sa te parèt fasil pou John, men li pa t sonnen byen. Li te konnen ke l te anonse entansyon li epi aji. Nan yon ti moman, li te rasanble kouraj li epi li te di yo ke yo te gen dwa fè sa yo vle men li menm, li ta prale. Youn nan zanmi yo te deside rete epi l te antre nan sèk la; nan fòse, lòt la te suiv John desann eskalye a pou yo t al pran asansè a. Avèk etonman, lè pòt elevatè a te louvri, yo te wè ofisye polis japonè ki te soti byen vit prese monte eskalye a ki te mennen sou tèt kay la. John ak zanmi l lan te rantre nan asansè a epi yo te ale.
Lè polisye yo te parèt sou tèt eskalye yo, etidyan yo te rapidman voye dwòg ilegal yo jete pou yo pat kenbe yo. Men, apre yo te fin bloke eskalye a, ofisye yo te aliyen tout moun sou do kay la epi yo te mande chak etidyan pou lonje de men yo. Apresa polisye yo te mache nan liy nan, ap santi pous ak indèks chak etidyan. Tout sa ki te kenbe marijuana yo, menmsi yo pa t fimen l, yo te pase pou koupab, e sa te gen gwo konsekans grav. Prèske san eksepsyon, tout etidyan ki te rete sou do kay la yo, yo te mete yo deyò nan inivèsite yo te ye a, e sa yo te rekonèt koupab yo, yo te mete yo deyò nan Japon. Rèv etid yo, anpil ane preparasyon, ak posiblite pou jwenn yon travay nan Japon an te detwi nan yon moman.
Kouneya kite m di nou sa k te rive twa zanmi sa yo. Zanmi k te rete sou do kay la, yo te mete l deyò nan inivèsite japonè a ki te aksepte l apre tout pil travay sa yo, e yo te mande l pou l retounen lakay li. Zanmi ki te kite fèt la jou swa a avèk John nan te fini etid li nan Japon epi l te pran lòt diplòm nan de lòt inivèsite prestijye nan Etazini. Karyè l te mennen l an Azi, kote l te gen anpil siksè pwofesyonèl. Jiska jodia, li rete rekonesan anvè John pou kouraj egzanplè li. Kanta John, li pa ka konte benediksyon l jwenn nan lavi li. Sejou li nan Japon nan ane sa a te fè l jwenn yon bon maryaj plen bonè ki apresa te mennen nesans de pitit gason. Se yon biznisman reyisi e yo fèk sot aple li kòm pwofesè nan yon inivèsite japonè. Imajine jan lavi l t ap diferan si l pat gen kouraj pou l te kite fèt sa a jou swa desizif sa a nan Japon an.3
Jènjan m yo, ap gen moman kote noumenm, menmjan ak John, n ap oblije demontre bonjan kouraj devan tout zanmi nou yo, ak konsekans pou yo petèt ridikilize nou oubyen pou nou anbarase. Anplis, nan epòk nou an, konba avèk advèsè a apral fèt ansilans tou devan yon ekran òdinatè tou. Teknokoji a, akonpaye avèk tout benefis li pote yo, mache avèk pwoblèm tou ke jenerasyon anvan yo pa t rankontre. Gen yon sondaj nasyonal resan ki montre ke adolesan yo jodia pa tante nan nivo enkyetan chak jou nan lekòl yo sèlman, men nan ‘cyberespace’ yo tou. Li revele ke adolesan ki te ekspoze anba imaj konsomasyon bwason oubyen dwòg sou sit rezo sosyal yo te twa ak kat fwa pi fasil pou konsome alkòl oubyen dwòg. Nan yon kòmantè sou sondaj la, yon ansyen minis gouvènman Etazini an te deklare: “Sondaj ane sa a revele yon nouvo fòm presyon puisan ki fèt pa yon gwoup—presyon dijital yon gwoup moun. Presyon sa a depase sèk zanmi ak frekantasyon timoun nan. Li anvayi fwaye a ak chanm timoun nan atravè entènèt.”4 Demontre bon jan kouraj se yon bagay k ap souvan osi sibtil ke chwa pou klike oubyen pa klike a. Yo anseye misyonè yo nan Preche Levanjil Mwen an: “Sa nou chwazi panse ak fè lè nou poukont nou epi nou panse pèsonn p ap gade nou, bay yon ide presi sou vèti nou.”5 Se pou nou gen kouraj! Se pou nou solid! “Rete nan kote ki sen, epi pa kite moun deplase nou.”6
Jènjan m yo, mwen pwomèt nou ke Senyè a ap banou pouvwa. “Paske se pa yon lespri timidite Bondye mete nan nou, men se yon espri fòs.”7 L ap rekonpanse nou pou kouraj nou ak konpòtman jis nou—avèk kè kontan ak lajwa. Yon kouraj konsa se pral pwodwi lafwa nou nan Jezikri ak nan Sakrifis ekspyatwa L la, priyè nou ak obeyisans nan kòmandman l yo.
Prezidan N. Eldon Tanner te deklare: “Yon jèn gason nan lakou yon lekòl kapab egzèse yon enfliyans ekstrèmman benefik. Yon jèn gason kapab fè anpil byen nan ekip foutbòl li, oubyen nan inivèsite, oubyen pami kòlèg travay li, nan viv levanjil la ak onore prètriz li epi defann sa ki byen. Souvan sa rive ke nou sibi mokri ak kritik nan men moun ki panse menmjan avèk nou, byenke yo siman respekte ou paske w ap fè sa ki byen. Men sonje ke Sovè a Limenm, yo te toumante li, ridikilize li, krache sou li, e alafen krisifye li paske konviksyon li te rete inebranlab. Èske nou janm pran tan pou nou reflechi sou sa k t ap pase si l te febli epi l te di: ‘O, akwabon?’ epi l te abandone misyon li? Èske nou vle se moun ki lach, oubyen èske nou vle se moun ki sèvitè vanyan malgre tout lopozisyon ak mechanste ki nan mond lan? Annou gen kouraj pou nou leve kanpe epi aji pou n vin konte kòm vrè disip fidèl devwe Kris la.”8
Mwen envite nou pou nou kalifye tèt nou menmjan de mil sòlda yo te fè a nan rete vanyan nan kouraj nou kòm diy detantè prètriz la. Sonje ke, sa nou fè, kote nou ale, ak sa n ap gade ap detèmine sa n ap devni. Kisa nou vle devni? Vin yon dyak ki diy, yon enstriktè ki diy, yon prêt ki diy. Fikse objektif pou nou rete diy pou nou antre nan tanp kounyeya epi pou n diy pou resevwa pwochen òdinasyon nou lè nou rive nan laj la, epi pou nou finalman resevwa Prètriz Melkizedèk la. Sa se yon chemen fidèl ki mennen asistans divin. Senyè a te deklare: “Sepoutèt sa, pouvwa Bondye a manifeste nan odonans prètriz la yo.”9
Paran nou, dirijan prètriz yo, ak priyorite pwofèt yo bay nan bwochi Devwa anvè Bondye a ak Pou fòs jèn yo ap gide nou sou chemen an.
Prezidan Thomas S. Monson te konseye dènyèman:
“Pou nou pran [desizyon] avèk sajès, nou bezwen kouraj—kouraj pou nou di non, kouraj pou nou di wi. ...
M ap sipliye nou pou nou pran desizyon ... kounyeya menm, pou nou pa devye soti nan chemen k ap mennen nou nan objektif nou: lavi etènèl avèk Papa nou ki nan Syèl la.”10
Menmjan de mil sòlda yo te reponn kri raliman dirijan yo, Elaman, an epi yo te rasanble kouraj yo avèk vanyans lan, noumenm tou nou kapab fè menm bagay la nan swiv kri raliman pwofèt dirijan nou an, Prezidan Thomas S. Monson.
Jèn detantè Prètriz Aawon m yo, pou m fini m ap temwanye de Bondye Papa a ak Jezikri ak pawòl Joseph Smith yo: “Frè m yo, èske nou pa dwe kontinye avèk yon gwo koz konsa? Ale an avan, non pa an aryè. Kouraj, frèm yo; epi an avan pou viktwa a!”11 Nan non Jezikri, amèn.
Show References
-
1. Alma 53:20.
-
2. Mozyah 18:9.
-
3. Istwa pèsonèl yo rakonte otè a.
-
4. Joseph A. Califano Jr., fondatè e prezidan emerit Sant Adiksyon ak Sibstans Abi nan Inivèsite Kolonbya, nan yon kominike pou laprès konsènan rechèch, casacolumbia.org.
-
5. Preche Levanjil mwen an : Yon gid pou travay misyonè (2004), 118.
-
-
7. 2 Timote 1:7.
-
8. N. Eldon Tanner, “For They Loved the Praise of Men More Than the Praise of God,” Ensign, Nov. 1975, 74–75.
-
-
10. Thomas S. Monson, “The Three Rs of Choice,” Liahona
ak Ensign, Nov. 2010, 68.
-
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Chèche Asistans Pou Katastwòf
Pandan tout peryòd w ap retounen nan aktivite ou, li enpòtan pou kontwole rapò radyo oswa televizyon lokal yo ak lòt sous medya pou jwenn enfòmasyon sou kote pou jwenn lojman, manje, premye swen, rad, ak bourad lajan akòz ijans lan.
Asistans Dirèk
Yo ka bay asistans dirèk pou moun ak fanmi yo nan nenpòt kantite òganizasyon, tankou:
- Lakwa-Wouj Ameriken
- Salvation Army
- Òganizasyon volontè zòn nan
Òganizasyon sa yo bay manje, abri, materyèl, epitou yo bay èd nan efò pou netwayaj.
Wòl Gouvènman Federal
Nan pifò katastwòf grav yo, yo mande gouvènman federal la pou bay èd tou pou moun ak fanmi yo avèk lojman pwovizwa, konsèy (pou twomatis apre katastwòf la), prè lajan avèk ti enterè ak sibvansyon, ak lòt asistans. Gouvènman federal gen pwogram tou k ap ede ti biznis ak kiltivatè yo.
Pifò asistans federal ap vin disponib lè Prezidan Etazini an deklare yon “Major Disaster” (Gwo Katastwòf) pou zòn ki afekte a sou demann gouvènè yon eta. FEMA ap bay enfòmasyon nan medya yo ak nan òganizasyon asistans kominotè sou asistans federal ak sou fason pou aplike.
Sibvansyon ak Pwogram Asistans pou Moun
Yo bay Tiliv Enfòmasyon sou Asistans Federal pou Katastwòf (CFDA) pou ede ou jwenn enfòmasyon sou Entènèt nan sitwèb CFDA.
- Asistans pou Katastwòf
Bay lajan oswa asistans dirèk pou moun, fanmi ak biznis nan yon zòn ki gen pwopriyete yo ki domaje oswa detwi, epi ki fè pèt ki pa garanti nan asirans.
- Konsèy pou Kriz
Bay lajan siplemantè pou Eta yo pou bay sèvis konsèy sou kriz akoutèm pou moun ki afekte nan Katastwòf Prezidan an deklare yo.
- Sèvis Legal pou Katastwòf
Bay asistans legal gratis pou moun ki viktim nan katastwòf.
- Pwogram Asistans pou Moun ki nan Chomaj apre Katastwòf
Bay avantaj pou chomaj ak sèvis pou jwenn travay pou moun ki vin nan chomaj akòz gwo katastwòf yo.
- Pwogram Nasyonal Asirans pou Inondasyon
Pèmèt mèt kay yo ki patisipe nan kominote yo achte asirans kòm yon pwoteksyon kont pèt nan inondasyon epi poutèt sa Eta a ak règleman jesyon plèn ki ekspoze nan inondasyon nan kominote a redui domaj inondasyon yo pidevan.
- Wè tout sibvansyon FEMA


text:
Grip pòsin
thumb|right|200px|Grip pòsin Grip pòsin se yon enfeksyon respiratwa ke viris grip la pwovoke epi li pwopaje nan kochon regilyèman. Yo rapòte nan peyi Meksik gen moun ki tonbe malad grav e ki mouri poutèt yo trape grip pòsin nan; sepandan ka kikonfime resaman nan peyi Etazini se dè ka ki pa twò grav.[1]
Kontni
- 1 Sentom
- 2 Transmèt
- 3 Prevansyon
- 4 Kijan m ka pwoteje tèt mwen pou m pa pran grip pòsin?
- 5 Kisa pou m fè si m santi sentòm ki tankou sentòm grip?
- 6 Èske mwen dwe ale fè tès pou grip pòsin?
- 7 Èske gen yon vaksen kont grip pòsin?
- 8 Si m santi sentòm grip yo, èske m bezwen pran medikaman?
- 9 Ki sentòm ki prezante lè moun malad grav ak grip pòsin?
- 10 Kisa pou m fè si m abite nan menm kay ak yon moun ki gen sentòm ki tankou grip?
- 11 Kisa pou m fè si m abite nan menm kay ak yon moun yo konfime ki gen grip pòsin?
- 12 Èske si m netwaye kay mwen sa kapab anpeche transmisyon maladi a?
- 13 Referans
Sentom[edite | modifier le wikitexte]
Sentòm grip pòsin yo sanble yo manifeste menm jan ak sentòm abityèl moun konn genyen lè yap pran grip e sentòm sa yo se lafyèv, tous, malgòj, kò fè mal, letèji (moun nan santi kò l kraze ak dòmi nan je l), maltèt, frison ak fatig. Gen moun ki fè konnen grip pòsin lan ba yo dyare ak vomisman.
Transmèt[edite | modifier le wikitexte]
Viris grip pòsin lan kapab transmèt dirèkteman ant kochon ak moun. Transmisyon de moun a moun posib tou, e sanble se sa kap fèt la avèk epidemi sila a. Li pwopaje sitou lè moun touse epi lè yo etènye. Moun ka trape enfeksyon an lè yo manyen yon bagay ki gen viris grip la sou li epi apresa yo manyen bouch yo oswa nen yo.
Nenpòt ki moun ki gen kontak ak yon moun ki enfekte gen risk pou l pran grip pòsin. Li transmèt de yon moun a yon lòt moun menm jan viris grip la konn transmèt nan sezon grip: atravè ti patikil toupiti ki pwopaje nan lè nou respire a lè moun ki enfekte a touse oswa lè li etènye.
Prevansyon[edite | modifier le wikitexte]
Men pibon bagay pou fè pou evite pran oswa pwopaje grip pòsin:
- Ankouraje tout moun kouvri bouch yo ak nen yo lè yo touse oswa lè yo etènye.
- Lave men w souvan ak savon e ak dlo, sitou lè w fin touse oswa lè w fin etènye. Ou ka itilize
pwodui abaz alkòl ki fèt pou lave men; pwodwi sa yo efikas tou.
- Eseye pa rete pre moun ki malad.
- Si w tonbe malad, evite pran kontak ak lòt moun pou w pa enfekte yo.
Pwoteksyon sa yo se menm pwoteksyon moun pran lè se sezon grip e lè moun gen plizyè lòt enfeksyon respiratwa.
Kijan m ka pwoteje tèt mwen pou m pa pran grip pòsin?[edite | modifier le wikitexte]
Men pibon bagay pou fè pou evite pran oswa pwopaje grip pòsin:
- Ankouraje tout moun kouvri bouch yo ak nen yo lè yo touse oswa lè yo etènye.
- Lave men w souvan ak savon e ak dlo, sitou lè w fin touse oswa lè w fin etènye. Ou ka itilize
pwodui abaz alkòl ki fèt pou lave men; pwodwi sa yo efikas tou.
- Eseye pa rete pre moun ki malad.
- Si w tonbe malad, evite pran kontak ak lòt moun pou w pa enfekte yo.
Pwoteksyon sa yo se menm pwoteksyon moun pran lè se sezon grip e lè moun gen plizyè lòt enfeksyon respiratwa.
Kisa pou m fè si m santi sentòm ki tankou sentòm grip?[edite | modifier le wikitexte]
Nenpòt kimoun ki gen lafyèv, kap touse oswa ki gen malgòj fèt pou l rete lakay li san l pa ale travay ni lekòl pandan omwen 7 jou, epi l pa dwe tounen travay ni tounen lekòl pazavan youn oswa de(2) jou apre sentòm yo fin ale nèt. Lave men w regilyèman. E kòm toujou, kouvri bouch ak nen w lè wap touse oswa lè wap etènye. Ou pa bezwen ale lopital si maladi a pa pa fò sou ou, sepandan nenpòt ki moun ki gen sentòm grav tankou si moun nan difisil pou l respire, moun sa a fèt pou l ale pran swen ak tretman medikal touswit.
Èske mwen dwe ale fè tès pou grip pòsin?[edite | modifier le wikitexte]
Menm si w ta konnen ou gen grip pòsin, sa pap afekte tretman wap resevwa a, sepandan si yo fè tès pou yon seri de moun ki afekte, sa kapab pèmèt otorite yo swiv pwopagasyon maladi a. Pou yo dyagnostike grip pòsin, gen de(2) seri tès yo dwe fè nan laboratwa. Depatman Lasante ak Ijyèn Mantal rekòmande moun fè tès sèlman lè yo resanti sentòm ki grav oswa lè gen yon gwoup moun ki tonbe malad ansanm. Se sèlman yon prelèvman nazal (nan nen) yo bezwen pou yo ka fè tès laboratwa a.
Èske gen yon vaksen kont grip pòsin?[edite | modifier le wikitexte]
Pou lemoman, nanpwen vaksen kont grip pòsin. Vaksen moun pran nan sezon grip la pa pwoteje moun kont grip pòsin. Se poutèt sa li trè zenpòtan pou moun pran anpil prekosyon, tankou kouvri bouch yo lè yap touse ak lave men yo.
Si m santi sentòm grip yo, èske m bezwen pran medikaman?[edite | modifier le wikitexte]
Medikaman antiviral tankou Tamiflu (oseltavimir) ak Relenza (zanamivir) ka soulaje sentòm grip pòsin yo, e medikaman sa yo patikilyèman enpòtan pou moun ki malad grav yo oswa moun ki gen risk pou yo devlope konplikasyon akòz grip la. Pami moun ki nòmalman gen plis chans pou yo devlope konplikasyon se timoun piti, granmoun aje, ak moun ki soufri maladi kwonik. Pasyan ki gen grip yo e ki fè pati de kategori ki gen risk sa yo fèt pou yo ale pran tretman medikal. Li bon tou pou moun ki nan menm kay ak mounki gen nan kategori sa yo, pou yo ale pran tretman defason pou yo pa kite enfeksyon an antre sou yo.
Ki sentòm ki prezante lè moun malad grav ak grip pòsin?[edite | modifier le wikitexte]
Byenke ka grip pòsin yo anrejistre jiskaprezan yo pa pi grav, moun ki enfekte yo ta dwe okouran de kèlke maladi grav grip pòsin lan ka bay. Si w ta vin malad epi w santi youn nan siy avètisman sila yo, ale pran tretman medikal dijans. Men kèk siy avètisman timoun prezante ki montre yo bezwen al pran tretman medikal dijans:
- Souf rapid oswa pwoblèm respirasyon
- Po timoun nan vin on tijan ble
- Si timoun nan pa bwè ase likid
- Si timoun nan pa vle reveye oswa li pa kominike ak lòt moun
- Timoun nan tèlman ap fè chimerik ke li pa vle yo pote l
- Sentòm ki tankou grip la kòmanse ale epi yo retounen ak lafyèv ansanm ak yon tous ki pi mal
- Lafyèv ak gratèl
Men kèk sentòm granmoun prezante ki montre yo bezwen swen medikal dijans:
- Difikilte pou yo pran souf yo oswa etoufman (souf kout)
- Doulè oswa presyon sou lestomak oswa sou abdomèn
- Vètij sibit
- Moun nan ap depale (konfizyon)
- Vomisman grav oswa kap pèsiste
Kisa pou m fè si m abite nan menm kay ak yon moun ki gen sentòm ki tankou grip?[edite | modifier le wikitexte]
Si sentòm yo grav, moun nan fèt pou l ale kay doktè. Si moun ki afekte a te gen kontak ki pre avèk yon moun ke yo panse oswa ke yo konfime ki gen grip pòsin, doktè a oswa moun kap ba l swen medikal la ka pwopoze pou moun nan fè tès pou grip pòsin.
Kisa pou m fè si m abite nan menm kay ak yon moun yo konfime ki gen grip pòsin?[edite | modifier le wikitexte]
Swiv menm prekosyon ou konn swiv pou evite grip moun abitye pran nan sezon grip:
- Pa pran anpil kontak avèk moun ki malad la. Evite pran kontak sere ak moun nan, tankou
piga bo l, piga itilize menm sèvyèt, menm linèt oswa piga itilize menm bwòsadan avèk moun ki malad la.
- Pa kite moun vini an vizit. Si gen vizitè ki dwe rantre nan kay la, yo pa fèt pou yo pran okenn
kontak sere avèk moun ki malad la.
- Lave men w souvan ak savon ak dlo oswa avèk yon solisyon pou men ki abaz alkòl.
- Ou ka konsidere pou w mete yon mask pou figi oswa yon mask respirasyon N95. Ou ka
achte yo nan nenpòt ki famasi oswa nenpòt ki kenkayri. Si wap itilize yon mask an twal ke w ka itilize ankò, ou fèt pou w lave l ak savon lesiv nòmal epi seche l nan machin ki seche avèk lè cho.
- Lave asyèt sal ak ajantri swa nan machin ki lave asyèt oswa lave yo alamen avèk dlo tyèd e
ak savon. Ou pa bezwen separe vesèl pasyan ki gen grip la itilize.
- Ou mèt fè lesiv ou san pwoblèm nan machin-a-lave nòmal avèk dlo tyèd oswa dlo frèt ak
savon. Pagen nesesite pou w separe lesiv moun ki malad la.
Èske si m netwaye kay mwen sa kapab anpeche transmisyon maladi a?[edite | modifier le wikitexte]
Wi. Pou w ka anpeche transmisyon maladi a, tout sifas ki gen nan kay la, tankou manch pòt, pòt frijidè, telefòn ak sifas ki gen nan twalèt yo fèt pou yo lave avèk savon oswa savon lesiv; rense yo ak dlo, dezenfekte yo epi rense yo ankò. Dezenfektan yo se pwodui ki « anrejistre antanke dezenfektan » sou etikèt la. Si w pagen dezenfektan, fè yon solisyon abaz klowòks; annik ajoute 1 gwo kiyè klowòks nan yon ka (4 tas) dlo. Itilize yon mòso twal pou w pase solisyon sa a sou tout sifas yo epi apre rense sifas yo ak dlo. Jete solisyon abaz klowòks ke w itilize a epi fè yon lòt melanj solisyon ak dlo pwòp lè wap rekòmanse ak netwayaj la. Itilize sèvyèt ki gen solisyon dezenfektan pou w siye aparèy elektwonik ke moun manyen souvan (telefòn, òdinatè, rimot kontwòl).


text:
Yon gwo responsab venezuelyen fè konnen prezidan Hugo Chavez toujou gen anpil difikilte pou l respire apre dènye operasyon li sibi pou kansè nan Kiba a, sa gen 2 mwa.
Jedi apre midi, minis enfòmasyon Venezuela a, Ernesto Villegas, bay yon « nouvo kont randi sou kondisyon sante prezidan venezuelyen an e li deklare pwoblèm respirasyon ki te parèt aprè operasyon an ap pèsiste e tandans la pa twò favorab. Donk misye Chavez kontinye ap resevwa swen. Tretman medikal pou maladi prensipal li a ap rapouswiv san okèn move konsekans, di mwens, pou kounye a.
Msye Chavez ap resevwa swen nan yon lopital militè nan Venezuela. Li te retounen lakay li lendi aprè 2 mwa tretman nan Kiba kote li te sibi dènye operasyon pou kansè li a. Okenn moun pa janm wè msye Chavez an publik depi dat entèvasyon medikal sa a.


text:
"Nou se kreyòl, ann kenbe rasin nou"
lendi 31 oktòb 2005
[31/10/05] --- Ane sa a ankò pou dizyèm ane youn dèyè lòt, Sosyete Animasyon Kominikasyon Sosyal selebre Jounen Entènasyonal Lang Kreyòl la. 28 oktòb 2005 lan fè 23 lane depi y ap selebre jounen sa a sou latè, men 28 oktòb la tou se anivèsè SAKS, enstitisyon an gen 13 ane depi l ap feraye sou teren an. Kidonk fèt la te doub pou SAKS e li make sa ak plizyè aktivite.
"Nou se kreyòl, ann kenbe rasin nou" se ak tèm sa a SAKS selebre Jounen Entènasyonal lang kreyòl la ane sa a.
Pandan 3 jou, soti mèkredi 26 pou rive vandredi 28 oktòb, enstitisyon an te òganize plizyè aktivite tankou konferans pou laprès, espòt sansibilizasyon sou radyo nan Pòtoprens ak sou kèk radyo kominotè, espozisyon divès kalite dokiman ki ekri an kreyòl oubyen ki pale sou kreyòl, rad, manje ak bwason, enstriman mizik rasin tradisyonèl, pwodui lakay tankou alfò, laye/bichèt, panye, chapo pay, eks...
Gen plis pase 100 moun ki enskri non yo nan kaye prezans ki te la pou sa, san kote tout sa ki pa siyen pou yon rezon kèlkonk. [31/10/05]


text:
Komisyonè Miami-Dade Dennis C. Moss kolabore ak Kiwanis Club nan Kendall pou Selebrasyon Dedikasyon Head Start Depatman CAHS Miami-Dade nan Isaac A. Withers Center nan Distrik 9
Nan maten jou vandredi 27 avril 2012, Komisyonè Konte Miami-Dade Dennis C. Moss rankontre ak Ms. Jane W. McQueen, Direktè pwogram Head Start/Early Head Start Miami-Dade la ansanm ak manm Kiwanis Club nan Kendall/South Dade (KCKSD) pou selebre dedikasyon pwogram Head Start/Early Head Start Depatman Aksyon Kimonotè Miami-Dade (CAHS) la nan Isaac A. Withers (IAW) Center ki sitiye nan 21300 SW 122nd Avenue nan Goulds, Florid.
Apeprè 60 elèv Head Start (akonpaye pa pwofesè ak pèsonèl) te rasanble nan antre pasaj kouvri (breezeway) nan Isaac A. Withers Center a pou salye, akeyi ak chante plizyè chanson ak jwe ti pyès komik pandan seremoni dedikasyon prezante pa Isaac A. Withers Center, Kiwanis Club nan Kendall/South Dade ak Depatman CAHS Miami-Dade. Seremoni an te gen ladan li tou yon vizit gide Sant IAW a ki souliyen plizyè amelyorasyon nan etablisman an ki enkli mi fèk pentire ak penti miral, bèl pasaj ak peyizaj byen desinen ak jaden, yon espas nan lakou pou timoun yo jwe ki gen nouvo jwèt resò pou yo monte epi espas pou timoun yo kouri ak pou monte bisiklèt twa wou yo.
Pwogram Head Start ak Early Head Start la se yon divizyon nan Depatman CAHS Miami-Dade ki bay sèvis devlopman konplè pou timoun nan fanmi revni fèb Konte Miami-Dade. Pwogram lan ouvè a timoun laj nouvo ne jiska 5 an, epi li bay timoun yo swen ak enstriksyon nan klas lekòl.
Kiwanis Club nan Kendall/South Dade se yon òganizasyon sèvis ki pa pou pwofi ki patwone ak kreye divès pwojè sèvis ki benefisye timoun ak granmoun aje nan kominote Sid Dade la. Kreye an oktòb 2002 epi kounyeya ak 45 manm, KCKSD bay bous detid pou elèv kap gradye lekòl segondè, seksyon lekti pou timoun nan gadri Head Start, vizite retrèt, sipòte pwogram kantin yo dotasyon pou òganizasyon tankou JDRF ak March of Dimes.
Komisyonè Moss kòmante, "Onon manm yo nan Asanble Komisyonè Konte Miami-Dade, nou vreman remèsye manm yo nan kominote a ak nan Pwogram Head Start la pou patisipasyon yo nan fè sant la sa li ye jodiya epi yon remèsiman espesyal a Kiwanis Club nan Kendall/South Dade pou wòl yo nan anbelisman ak amelyorasyon Isaac A. Withers Center. Timoun yo ak tout moun ki la jodiya dwe fyè de bèl sant sa a".


text:
Etablisman Fondasyon an
Kwak yo te rakousi non òganizasyon an pou fè l tounen Fondasyon W.K. Kellogg (WKKF), òganizasyon an te kontinye avèk enpòtans li te mete pou pwoteje opòtinite pou timoun, nouri opòtinite sa ye e ede opòtinite sa yo.
Pandan yon bon kou nan ane 1930 yo, Fondasyon Kellogg te travay sitou nan zòn Battle Creek, Michigan kote l te fonde a ak nan alantou a. Premye travay li te santre sou sante timoun pa mwayen yon pwojè ki te rele Michigan Community Health Project (MCHP). MCHP te travay nan 7 awondisman nan zòn sid santral Michigann. Se te yon travay total kapital ki te santre sou edikasyon timoun de kindègadenn a 12yèm ane, sou sante piblik nan zòn andeyò kote yo te toujou ap sèvi ak lokal lekòl yon sèl chanm ak twalèt nan lakou.
Se lekòl Ann J. Kellogg School, ki te gen non manman Mesye Kellogg, ki te premye kòmanse sèvi ak teknik anseye timoun andikape ansanm ak timoun ki pa gen andikap. Piske sa te yon ide modèn lè lekòl Ann J. Kellogg School la te ouvè an 1931, se lekòl sa a ki fè teknik « entegrasyon » an tounen yon pwogram yo itilize toupatou e lekòl la kontinye ap travay toujou.
Pou fondasyon an reflete konviksyon Mesye Kellogg te genyen ki fè l kwè « se edikasyon ki ofri pi bon opòtinite pou fè yon jenerasyon vin pi bon pase yon lòt jenerasyon », vè 1935, 1936 kon sa fondasyon an kòmanse fè esperyans ansèyman an plennè, li bati plizyè lekòl ak kan an plennè andeyò nan Eta Michigann. Lè esperyans lan te fini an 1940, youn nan kan ki te nan zòn “Clear Lake” la tounen premye kan lekòl leta nan Eta a ki te travay pandan tout ane a; sa fè ansèyman an plennè vin fè pati pwogram ansèyman lekòl ki te patisipe nan sèvi ak teknik sa a.
Fondasyon an vin pi gwo
Nan de twa premye ane gè mondyal nimewo 2 a, fondasyon an kòmanse voye sibvansyon li lòt kote ki pa Michigann ak Etazini. Plis pase 450 bous rechèch pou pwofesyonèl swen sante nan Amerik Latin nan te louvri chemen pou pwogramasyon total kapital nan bout sid glòb tè a. Ann Ewòp ki te devaste ak lagè, sibvansyon Kellogg yo te ede remonte ekonomi ki baze sou agrikilti epi modènize ekonomi sa yo.
Mesye Kellogg mouri an 1951 a 91 an. Men prèske jouk jou lanmò li, li te enterese nan travay Fondasyon Kellogg la e li te toujou byen enfòme de travay sa yo ki kontinye ap vin pi gwo toujou. Tan pou fondasyon an vin gen 25 an, byen li te gen tan monte a yon total 124 milyon dola, prèske de fwa lavalè premye envestisman Mesye Kellogg la ki te 66 milyon dola. Valè “lajan li depanse” chak ane, lajan ki depanse pou travay byenfezans, monte disèt wotè de 26.000 dola an 1930 a 4.4 milyon dola an 1955. Nan pwogramasyon fondasyon an, li enterese plis nan aspè kle pwoblèm apre lagè a: nesesite pou gen plis enfimyè avèk administratè swen sante, avèk bezwen pou gen plis kolèj kominotè ki bay ansèyman 2 ane.
Pou fondasyon an reflete kwayans Mesye Kellogg genyen nan edikasyon plis toujou, fondasyon an te pran yon angajman alontèm avèk yon asosyasyon kolèj ki te fèk fòme nan epòk la ki te rele American Association of Junior Colleges (AAJC). Pwogram AAJC ki te jwenn finans fondasyon an pou fòme lidè te prepare tout yon jenerasyon administrasyon kolèj kominotè pou nouvo lidè sa yo ede enstitisyon pa yo vin bay plis rannman, asepte tout kalite moun pandan y ap ofri sèvis nan kominote pa yo.
Fondasyon Kellogg vin louvri kad angajman li pou edikasyon avèk lansman nouvo pwogram li mete sou pye an 1968 ki rele Historically Black Colleges and Universities, yon pwogram ki t ap chache ranfòse pwogram oubyen prepare pwogram ki te ka mennen yon ogmantasyon opòtinite travay pou etidyan ki diplome nan kolèj leta oubyen inivèsite leta oz Etazini ki te fonde depi lontan pou moun nwa sèlman.
Fondasyon an te kontinye ap agrandi yon fason djanm pandan ane 1960 yo ak ane 1970 yo. Vè 50yèm anivèsè fondasyon an an 1980, li te pami pi gran òganizasyon filantwopik nan sektè prive ki te genyen sou latè a. Depi lè fondasyon an te fin kreye, li gen tan envesti prèske 550 milyon dola pou amelyore sante, agrikilti ak edikasyon nan 4 kontinan.
Nouvo opòtinite
An 1985, 1986 yo kon sa, WKKF ogmante repitasyon entènasyonal li lè li vin louvri kad pwogram li nan zòn sid Afrik la. Nan figi segregasyon yo te rele apated la bous etid ki soti nan Fondasyon Kellogg te bay anpil Sidafriken nwa yon dividal opòtinite moun pa t janm konn wè anvan. Bezwen sosyal k ap chanje tou vin fè gen yon evolisyon nan fason fondasyon an prepare sibvansyon, sa lakòz fondasyon an kreye pwogram nan branch byenfezans (filantwopi) ak volontarya epi nan branch sistèm manje ak devlopman riral.
Ane 1990 yo te pote ane esplozyon “nouvo ekonomi” an. Menm jan ak pi fò òganizasyon modèn, WKKF pa t pran tan pou l te pwofite avantaj ki genyen nan teknoloji enfòmasyon, tankou meyè teknik pou konsève dosye, pi bon rannman nan kominikasyon ak nan travay. Epi tou fondasyon an te sèvi ak preparasyon sibvansyon pou li redui diferans ki genyen nan domèn teknoloji a – kon sa li lonje men bay plizyè milyon moun ki pa gen mwayen pou yo sèvi ak teknoloji akoz povrete, analfabetis oubyen izòlman jewografik.
Vè 75yèm anivèsè fondasyon an an 2005, byen fondasyon an monte a yon total prèske 6 milya dola. E pandan 75 ane sa yo, fondasyon an gen tan bay plis pase 3 milya dola.
Men kòm Mesye Kellogg te di yon lè: “Se pa dola ki bay moun karaktè.” Tout pandan byen fondasyon an ap ogmante, fondasyon an kontinye chache pi bon mwayen pou li fè vizyon li genyen an vanse pi devan, yon vizyon kote li wè “tout timoun sou latè ap byen devlope.”
Yon fondasyon k ap evolye
Pou fondasyon an kapab pòte atansyon l plis sou timoun malere epi pou li renouvle angajman li anvè premye entansyon Mesye Kellogg te genyen an, an 2007 fondasyon an adopte deklarasyon misyon li genyen kounye a: “Fondasyon Kellogg ede timoun, fanmi ak kominote pandan y ap ranfòse kondisyon, kreye kondisyon ki bay timoun malere bourad pou yo akonpli reyisit kòm moun pou tèt pa yo e kòm moun ki pote kole nan pi gran kominote a ak sosyete a.”
An 2007, WKKF vin tounen youn nan pami yon ti gwoup fondasyon k ap chache sèvi ak byen li yon fason ki bay plis ranman pandan l ap prezève manman lajan li mete apa pou byenfezans lan epi pandan l ap ogmante manman lajan sa a. Nan kad yon pwogram fondasyon an ap eseye ki fè envestisman ki chita sou misyon fondasyon an, fondasyon an ap envesti byen li yon fason ki reyalize ni rezilta finansye ni rezilta sosyal alafwa; sa se yon konsèp yo rele ann angle “double bottom-line investing” (envestisman ki vize de rezilta alafwa). Avèk fondasyon an ki renouvle plis konsantrasyon sou aprantisaj epi sèvi ak konesans li pran nan envestisman sa yo, moun ka konsidere konsèp la kòm on “envestisman ki vize twa rezilta an menm tan.”
Vè 2012, byen fondasyon an ogmante depase 7 milya dola, plis pase 100 fwa lavalè premye envestisman Mesye Kellogg la ki te 66 milyon dola.
Fondasyon an te pran yon lòt etap po li reyalize vizyon li lè li vin adopte yon nouvo kad estratejik. Oparavan, ni òganizasyon an ni pwogram sibvansyon li a te òganize selon chak grenn zòn kote li gen pwogram ni. Chapant li genyen kounye a baze sou plis pase 80 ane esperyans, nan rekonèt pi bon devlopman yon timoun depann de plizyè eleman ki makònen ansanm: Edikasyon ak aprantisaj; Manje, lasante ak byennèt; epi Sekirite ekonomik fanmi ki reflete fondasyon an vin pi byen konprann tout eleman sa yo jwe wòl ki konekte youn ak lòt pou yo kreye yon anviwònman kote timoun gen pwoteksyon, kote yo nouri yo, yo ekipe yo epi yo ankouraje yo pou yo reyisi.
Epi tou kad sa a rekonèt travay san rete pou chache Egalite ant ras, eliminasyon rasis estriktirèl ak pwomosyon gerizon rasyal, ak bon jan ankourajman Angajman kominotè e sosyal, se bagay ki enpòtan anpil pou kreye yon sosyete kote tout timoun kapab byen devlope.
Avèk chapant fondasyon an genyen kounye a ak yon konsantrasyon ki pi presize sou prèske 30 milyon timoun malere nan peyi Etazini, Fondasyon Kellogg re-afime angajman li anvè objektif W.K. Kellogg te genyen lè li te kreye fondasyon an an 1930 lan: “… ede timoun fè fas ak lavi a ak anpil kouraj, avèk sante, epi avèk yon sekirite ki byen chouke nan konfyans nan peyi sa a ak nan enstitisyon li yo.”